ועדת הפנים ואיכות הסביבה, כנסת 17, פרוטוקול מספר 5, 2006-05-29 12:00

גאלב מג'אדלה: צהריים טובים לכולם.

גאלב מג'אדלה: אני מתכבד לפתוח את ישיבת ועדת הפנים ואיכות הסביבה של הכנסת, דיון בהצעת חבר הכנסת יורם מרציאנו, דיון מהיר שהגיע אלינו מנשיאות הכנסת בנושא העיר לוד.

גאלב מג'אדלה: זאת חובתו וזכותו של חבר הכנסת לעשות זאת.

גאלב מג'אדלה: אנחנו מכבדים את חברי הכנסת ואת הנשיאות של הכנסת, ופועלים בהתאם לכך.

גאלב מג'אדלה: על כן זימנו את הדיון הזה בנושא העיר לוד.

גאלב מג'אדלה: אני מברך את כל אלה שהגיעו.

גאלב מג'אדלה: אני מאוד מקווה שמהדיון הזה תצמח טובה לעיר לוד ולתושביה.

גאלב מג'אדלה: הדיון טעון, בנסיבות שכולכם מכירים, ואני מבקש לכבד את הכנסת ולומר את הדברים במחשבה תחילה.

גאלב מג'אדלה: עשיתי הרבה שעות בעיר לוד בנושא תכנון ובנייה, בנושא איכות הסביבה, בנושא יחסי יהודים וערבים, בקדנציה היוצאת של הכנסת השש-עשרה, ואני מאמין שנמשיך לתרום ולסייע למען העיר לוד ותושביה, שהם בראש דאגתנו וענייננו.

גאלב מג'אדלה: הנסיבות שאנחנו מקיימים בהן את הדיון ידועות.

גאלב מג'אדלה: קיימנו שיחה מקדימה עם משרד הפנים, עם הממונה על מחוז המרכז, ד"ר שוקי אמרני, שנמצא אתנו כאן, וכן עם הגברת לילי פינטוך ממשרד הפנים, שמופקדת על הנושא ונמצאת גם היא כאן.

גאלב מג'אדלה: שמענו גם מאנשי משרד הפנים וגם מהמחוז על מה שקורה בעיר לוד, שמענו את עמדתם.

גאלב מג'אדלה: יחד עם זה, מיותר להסביר להם שהכנסת מכבדת את עיקרון הפרדת הרשויות ממשלה-כנסת ושומרת עליו מכל משמר.

גאלב מג'אדלה: ידידי חבר הכנסת מרציאנו, יוזם הדיון, בבקשה.

יורם מרציאנו: צוהריים טובים, אדוני היושב-ראש, חברי הכנסת, אורחים נכבדים.

יורם מרציאנו: למען הגילוי הנאות אומר מיד כי מלבד היותי חבר ועדה אני תושב העיר לוד.

יורם מרציאנו: שימשתי בה כחבר מועצה וכסגן ראש העיר.

יורם מרציאנו: את זה אני אומר כדי שחברי הכנסת יידעו את מעורבותי בתוך העיר לוד.

יורם מרציאנו: אבל לנגד עיני עומדת אך ורק טובת העיר לוד.

משה גפני: גם לי יש נגיעה לעניין, מפני שאני תושב מדינת ישראל.

יורם מרציאנו: ב-1 במאי 2006 שיגרתי לכל חבריי חברי הכנסת מכתב שבו אני מודיע על הקמת שדולה למען העיר לוד, ואני רוצה שיהיה ברור שההתעסקות שלי לא נבעה מכך שראש העיר וחברים מהעירייה הוזמנו לחקירה ונעצרו לחקירה בעקבות כל מיני חשדות.

יורם מרציאנו: אני שולח לראש העיר, כאזרח במדינת ישראל, כאזרח העיר לוד, איחולים שייצא חף מפשע ושייצא מהעניין הזה בצורה מכובדת, כי זה ייתן כבוד לעיר לוד.

יורם מרציאנו: לא כך תושבי העיר לוד היו רוצים להתנהל.

יורם מרציאנו: ביקשתי להקים שדולה שבה אנחנו מבקשים לעסוק במצבה הקשה של העיר לוד.

יורם מרציאנו: ב-14 במאי 2002 נבחר ראש עיר בלוד, מקסים לוי זכרונו לברכה.

יורם מרציאנו: אחרי שלושה חודשים, לצערנו, בצורה פתאומית, נפטר ראש העיר.

יורם מרציאנו: פנינו לתהליך חקיקה של הוראת שעה, שבה נבחר ראש עיר על-ידי המועצה.

יורם מרציאנו: שנה לאחר מכן התקיימו בחירות בעירייה, ובהם נבחר ראש העיר המכהן, מר בני רגב.

יורם מרציאנו: לצערי הרב היתה שנה מאוד קשה עד 2004, שבה נדרשנו לתוכנית הבראה כואבת וקשה, שגם אני וגם חברי גבי אסרף, שיושב פה כחבר מועצת העיר, היינו היוזמים יחד עם החשב המלווה להוביל אותה.

יורם מרציאנו: יש האומרים שהיא השאירה את העיר צפה מעל פני המים, אבל אני לא בטוח בכך.

יורם מרציאנו: הוקמה גם ועדת חקירה על-ידי משרד הפנים, שבדקה את הנסיבות שהביאו את העיר למצב הזה.

יורם מרציאנו: ועדת החקירה הגישה את המסקנות שלה לשרי הפנים.

יורם מרציאנו: שרי הפנים הקודמים לא קיבלו את המסקנות של ועדת החקירה.

יורם מרציאנו: יש האומרים שמצבה של העיר לוד מבחינת תוכנית ההבראה, על-פי עדויות של חברים במשרד הפנים, צלחה מאוד.

יורם מרציאנו: עוד מעט נשמע פה את החשב המלווה, שיספר לנו על תוכנית ההבראה, ואת הגורמים מתוך משרד הפנים שהביעו את עמדתם בעניין, כי הם מכירים את עניין תוכנית ההבראה יותר טוב.

יורם מרציאנו: לי יש נתונים על תוכנית ההבראה.

יורם מרציאנו: כי כל מי שטוען שתוכנית ההבראה מאוד הצליחה בעיריית לוד, אני יכול לספר לו שיש בידי נתונים על ליקויים שאפילו שר הפנים דרש לתקן אותם, והליקויים האלה עדיין לא תוקנו.

יורם מרציאנו: אי העמידה בתוכנית ההבראה, למרות שעיריית לוד במשך שנתיים קיבלה סכומי כסף ממשרד הפנים, היא בסכומים של למעלה מ-120 מיליון שקלים.

יורם מרציאנו: האזרח הקטן נזקק לשירותי מים על-ידי "מקורות", ועיריית לוד חייבת למעלה משישה מיליון שקלים לחברת "מקורות".

יורם מרציאנו: עיריית לוד לא עומדת בתנאי התשלום שלה לחברת החשמל.

יורם מרציאנו: עיריית לוד לא עומדת בתנאי התשלום שלה לפורשים, שפרשו מהעירייה במסגרת תוכנית ההבראה.

יורם מרציאנו: ואני גם יכול לומר, מתוך ידיעה באופן ברור, שתוכנית ההבראה לא רק שלא צלחה, לא עמדנו בה גם מבחינת פיטורי העובדים, כי לא כל העובדים שעליהם נחתם במסגרת תוכנית ההבראה פוטרו.

יורם מרציאנו: כך שכל הניסיון להציג הצלחה בנושא תוכנית ההבראה, כישלון הוא.

יורם מרציאנו: כתושב העיר אני יכול לומר שהמצב של העיר לוד הוא בכי רע.

יורם מרציאנו: במשך 3-4 השנים האחרונות נסגרו שלושה בתי-ספר בעיר לוד: בית-ספר הרצליה, בית-ספר ויצמן ובית-ספר ביאליק.

יורם מרציאנו: אנחנו רואים תהליך של סגירת בתי-ספר וגני ילדים, דבר שמוציא מלוד את האוכלוסייה החזקה שלה, ואנחנו נמצאים במצב סוציו-אקונומי נמוך, מהקשים ביותר בארץ.

יורם מרציאנו: בסקר שעשה עיתון "איילון", שבו נשאלו תושבי העיר לוד האם הם מוכנים להמשיך לגור בעיר, התשובה היא באופן חד-משמעי לא.

יורם מרציאנו: כל מי שיתאפשר לו לעזוב את העיר לוד, יעשה את זה בפעם הראשונה שיזדמן לו, מה שמעיד על המצב הקשה.

יורם מרציאנו: יושב פה חבר הכנסת דוד אזולאי.

יורם מרציאנו: היית יושב-ראש הוועדה הזאת, וזה לא הדיון הראשון שאתה משתתף בו בנושא לוד.

יורם מרציאנו: קיימתם המון דיונים על לוד, ביקרתם בלוד.

יורם מרציאנו: בנושא של הבנייה הבלתי חוקית, ויושבים פה חברי מועצה מהמגזר הערבי וחברי כנסת שליוו את העניין הזה – גם בעניין הזה צריך שנעשה מעשה.

יורם מרציאנו: היתה הצעה של שר השיכון הקודם, מר יצחק הרצוג, שבה הוא דיבר על הקפאת הבנייה הבלתי חוקית, הכנת תוכנית מתאר, הכנה לתשתיות, הכנה לביוב, ובנושא הזה לא נעשה כלום.

יורם מרציאנו: כל יומיים-שלושה רואים צו הריסה נוסף, הולכים לבתי-משפט.

יורם מרציאנו: גם בעניין זה הוועדה צריכה לקבל החלטה אמיצה ולומר באופן חד-משמעי, שבנקודת הזמן הזאת צריכים לעצור.

יורם מרציאנו: מדברים על מצב כלכלי קשה.

יורם מרציאנו: אם למשל היו לוקחים היטלי פיתוח מהבנייה הבלתי חוקית, מאלה שבנו, והיו נותנים להם חיים נורמליים של אדם נורמלי, שצריך וחייב לקבל אותם, אולי זה היה הפתרון למצבה הכלכלי הקשה של העיר לוד.

יורם מרציאנו: חברת "מדר", למשל, התחילה לנדוד כדי לקבל מסים מהתוצאה של הבנייה הבלתי חוקית, ובשלב מסוים נאמר להם להפסיק את המדידות על-ידי איש בכיר בעירייה, כי זה הגיע למקורבים.

יורם מרציאנו: אני מכיר פקיד מאוד בכיר במשרד הפנים, שלא פעם, בגלל שמירת החוק בתוך העירייה, אוים על-ידי בכירים בעירייה, מה שהפריע לו לעבוד בתוך המסגרת העירונית.

יורם מרציאנו: אני לא שמח על מה שקרה לראש העיר, אבל במצבים כאלה עלינו, אנשי הציבור, לקבל החלטות אמיצות.

יורם מרציאנו: אני מכיר את מקרה חדרה, ודמו של סדן לא שונה מדמו של ראש עיריית לוד, שבוועדת הפנים התקיים דיון והיתה המלצה, כפי שקורה בכל מקום עבודה מסודר.

יורם מרציאנו: ראש עיר נחקר, מואשם בפלילים, זה עבר כבר את כל גבולות הטעם הטוב, צריך להיות מושעה.

יורם מרציאנו: אם מוגש כתב אישום הוא צריך להתפטר, ומישהו צריך לקבל את ההחלטה הזאת.

יורם מרציאנו: אני גם יודע שיש חוות דעת של היועץ המשפטי של משרד הפנים, עו"ד בן-זמרה, בנושא חדרה, שמדבר על נושא הסגנים, והוא אומר שאם הם מקבלים כתב אישום על השר להתחיל בתהליכי פיטורים של אותם בכירים בעירייה, של סגני ראש עיר.

יורם מרציאנו: מה שחל על סגני ראש עיר בוודאי חל גם על ראש עיר.

יורם מרציאנו: אני בא עם הצעות אולטימטיביות, עם פתרונות.

יורם מרציאנו: מחר בשעה 14:00 אני מקיים כנס של השדולה שלנו, כדי שבתהליכי חקיקה נצטרך למצוא פתרונות לעיר לוד, כמו למשל המצב של הבנייה הבלתי חוקית והפשיעה המידרדרת בעיר לוד.

יורם מרציאנו: אני מברך את מפקד התחנה, שאני יודע שהוא עושה עבודה נהדרת בתחום הזה בתוך העיר, ואני מאחל לו הצלחה במאבק שלו בפשיעה הגואה בעיר לוד.

יורם מרציאנו: אני מכיר את העניין של רשות שדות התעופה.

יורם מרציאנו: לא פעם ולא פעמיים הנושא הזה עלה.

יורם מרציאנו: לא יכול להיות שבעיר במרכז הארץ, שבה יש מצב חברתי מהקשים ביותר שיש במדינת ישראל, יש לנו רשות שדות התעופה, שזה הפנים של מדינת ישראל, ורשות שדות התעופה במה שנקרא "קרן העזרה ההדדית", לעזור לשכנים שמעבר לחומה, לא נותנים שום פתרון.

יורם מרציאנו: ברשות שדות התעופה, ואני שמח על כך, מרוויחים למשל מחברת "ממן", מחברת "טמן", מחברת "קיטרינג" מסי תעשייה, שהם לא נותנים שום דבר לנושא של פיתוח, אבל ללוד לא מעבירים כלום.

יורם מרציאנו: למען הצדק ההיסטורי צריך לזכור שרשות שדות התעופה בעבר היתה חלק מלוד, ומישהו פעם החליט לוותר עליה.

יורם מרציאנו: אולי בזה סגרו את לוד לגמרי.

יורם מרציאנו: אני גם מציע מתוך הוועדה להקים ועדה, שתבדוק את העניין הזה ותעמוד מול משרד הפנים.

יורם מרציאנו: אני מציע לאמץ את הצעת חדרה כהצעה שהוועדה תעביר אותה לשר הפנים.

יורם מרציאנו: אני יודע ששר הפנים קיים אתמול דיון מעמיק בעניין הזה, והוא לא קיבל עדיין תשובה.

יורם מרציאנו: הוא החליט לחכות עוד יום, עוד יומיים, כדי לקבל החלטות בעניין לוד.

דוד אזולאי: מה אומרת הצעת חדרה?

יורם מרציאנו: הצעת חדרה מבחינתי אומרת, שכל עוד יש עננה על ראש עיר או על סגנים או על מישהו אחר, יש להשעות אותם כל עוד יש חקירה.

יורם מרציאנו: יש כתב אישום, הוא צריך לקבל החלטה בעניין הזה.

קריאה: לא יותר טוב בחירות מאשר למנות עוד ראש מועצה?

יורם מרציאנו: אלה ההצעות שלי.

יורם מרציאנו: כמציע ההצעה ארצה להתייחס בסוף לדברים שייאמרו פה.

גאלב מג'אדלה: מי זאת הועדה שקבעה את מה שקבעה בעניין חדרה?

יורם מרציאנו: הבנתי שבזמנו ועדת הפנים התכנסה.

רוחמה אברהם-בלילא: מה פתאום?

גאלב מג'אדלה: אני מבקש להגיד דברים בדוקים.

גאלב מג'אדלה: אנחנו לא משרד הפנים, אנחנו ועדת הפנים ואיכות הסביבה של הכנסת.

גאלב מג'אדלה: אנחנו לא הגוף הביצועי, אנחנו הגוף המפקח והמחוקק.

גאלב מג'אדלה: אני רוצה שתבדוק מי המליץ מה בעניין חדרה.

יורם מרציאנו: צר לי שמנכ"ל משרד הפנים לא פה, בדיון כל כך חשוב, ושר הפנים לא מצא לנכון לבוא לדיון כל כך חשוב, ובוודאי היועץ המשפטי של משרד הפנים צריך לבוא לכאן על-מנת לתת תשובות.

יורם מרציאנו: אני אומר לך שיש חוות דעת של עו"ד בן-זמרה, שהוא היועץ המשפטי של משרד הפנים, בעניין חדרה, שמדבר באופן ברור על מה שאני מציע כאן היום.

יורם מרציאנו: אני לא המצאתי את זה.

יורם מרציאנו: אם אינני טועה, ההצעה היתה של חבר הכנסת יורי שטרן בוועדה הקודמת.

יורם מרציאנו: אני מציע שתחפשו אותה.

גאלב מג'אדלה: תודה רבה.

דוד אזולאי: אני מבקש להעלות הצעה לסדר.

דוד אזולאי: אני מבקש לדעת מה מטרת הדיון כאן.

דוד אזולאי: האם אנחנו הולכים לדון על עניין הפשיעה בלוד, הבנייה הבלתי חוקית ומצבה הכספי של העיר לוד, או שהכוונה כאן לדון על פיטוריו או על הדחתו של ראש העיר.

דוד אזולאי: אני רוצה להבחין בין הדברים.

דוד אזולאי: אם מדובר על הדחתו של היושב-ראש, חבר הכנסת מרציאנו, צר לי להגיד לך שאנחנו לא הכתובת.

דוד אזולאי: גם אם היה תקדים חדרה, אז בוודאי שוועדת הפנים לא היא הגוף שדנה בעניין הזה.

דוד אזולאי: אין לנו סמכות לקבוע בעניין ראש עיר, במיוחד כשמדובר כרגע במצב לא ברור.

דוד אזולאי: עוד לא היה שום תקדים בארץ.

יורם מרציאנו: אני לא ביקשתי לפטר את ראש העיר ולא ביקשתי להדיח אותו, ביקשתי לקיים דיון על מצבה של לוד.

יורם מרציאנו: כתוצאה מהמצב של לוד נצטרך לקבל החלטות לגבי עתידה של העיר לוד.

דוד אזולאי: אני מבקש לדעת האם אנחנו היום הולכים לדון על הנושא הפלילי, על הבנייה הבלתי חוקית וכיו"ב או על ראש העיר.

דוד אזולאי: הציבור פה יודע וגם יורם יודע, יש לי הרבה שעות עיריית לוד.

גאלב מג'אדלה: חבר הכנסת אזולאי, כחבר כנסת ותיק בוועדת הפנים ואיכות הסביבה של הכנסת, אתה יודע שזכותו של חבר הכנסת לפנות לנשיאות הכנסת ולבקש דיון מהיר בכל נושא שהוא חושב לנכון.

גאלב מג'אדלה: מאחר שנשיאות הכנסת אישרה דיון מהיר בנושא העיר לוד, ועדת הפנים מכבדת את נשיאות הכנסת ואת חבר הכנסת מרציאנו והיא מקיימת את הדיון.

גאלב מג'אדלה: אני לא אמנע מאף אחד לומר מה שהוא רוצה לומר בנושא העיר לוד.

גאלב מג'אדלה: לא נדבר על רמת-גן ולא על גבעתיים, אנחנו מתמקדים בלוד.

גאלב מג'אדלה: אתה רוצה לתקוף את הנושא של פשיעה, זכותך.

גאלב מג'אדלה: אתה רוצה לתקוף את הנושא מבחינת בנייה בלתי חוקית, זכותך.

גאלב מג'אדלה: יש מישהו שרוצה להתמודד עם הנושא של מערכת יחסים ודו-קיום וחיים משותפים בין יהודים לערבים, זכותו.

גאלב מג'אדלה: אני לא מונע מאף אחד לומר מה שהוא רוצה לומר בזכות הדיבור שלו.

גאלב מג'אדלה: זה הדיון המהיר, לכך נתבקשנו וזה מה שיהיה.

גאלב מג'אדלה: אני מבקש שכל אחד מאתנו יכבד את רעהו ויאמר בנושא העיר לוד מה שהוא חושב לטובת אזרחיה של העיר לוד.

גאלב מג'אדלה: לגבי מנכ"ל משרד הפנים, הנוהל התקין והמסודר הוא שהוועדה מזמינה דרך לשכת השר.

גאלב מג'אדלה: מנכ"ל משרד הפנים סירב לבוא, משיקולים שהוא אמר אותם לעצמו.

גאלב מג'אדלה: אנחנו מכבדים בדרך-כלל את האנשים, ומשרד הפנים קבע שד"ר שוקי אמרני, הממונה על מחוז המרכז, הגברת לילי פיינטוך ומר ששי דקל, הם שייצגו את משרד הפנים.

גאלב מג'אדלה: ד"ר שוקי אמרני, הממונה על המחוז, בבקשה.

ד”ר שוקי אמרני: אדוני היושב-ראש, אני אתייחס לכמה נושאים.

ד”ר שוקי אמרני: אני חושב שאין צורך להרחיב את הדיבור כדי לומר שבעיר לוד יש הרבה מאוד בעיות, יש קשיים, והקשיים האלה נמשכים הרבה מאוד שנים.

ד”ר שוקי אמרני: זה לא משהו שנוצר בשנה האחרונה או בחמש השנים האחרונות.

ד”ר שוקי אמרני: בעיר לוד יש בעיות בכמה תחומים, שלדאבוננו הרב בחלק מהמקרים הם יוצרים מעין מעגל קסמים שהאחד גורם לשני ומעצים את השלישי ויוצר מציאות מאוד בעייתית.

ד”ר שוקי אמרני: מבחינת משרד הפנים, ככל שהדברים ניתנים לביצוע – ואני רוצה להדגיש את הנקודה הזאת מכיוון שהמחוז שאני מופקד עליו הוא מחוז מחדרה עד גדרה, עם 52 רשויות מקומיות, והעיר לוד היא ביניהם – העיר לוד זוכה על ידינו לעדיפות גדולה מאוד בטיפול.

ד”ר שוקי אמרני: בשלוש השנים האחרונות ביקרתי בעיר לוד למעלה מעשר פעמים, עם עשרות פגישות.

ד”ר שוקי אמרני: נערכו ישיבות עם המנכ"לים השונים, עם שר הפנים, עם סגנית שר הפנים לשעבר, שיושבת כאן, כולל ביקור שם כדי לנסות לבדוק מה עושים כדי לתת מענה למצוקה הקשה שיש בעיר.

ד”ר שוקי אמרני: אנחנו פועלים בכמה מישורים.

ד”ר שוקי אמרני: דבר ראשון, אנחנו מנסים לתת מענה למרכיב הכספי ולמרכיב ההתנהלות.

ד”ר שוקי אמרני: לגבי המרכיב הכספי, משרד הפנים קבע לעיר לוד תוכנית הבראה מאוד מאוד קשה, שלמעשה חייבה את העיר לוד לקיצוץ גדול מאוד בתקציב ההוצאות, להגדלת ההכנסות באופן משמעותי, כולל פיטורים של מאות עובדים.

גאלב מג'אדלה: כמה עובדים יש בעיר לוד?

ד”ר שוקי אמרני: 260 עובדים פוטרו מתוך 700-800 עובדים.

דוד אזולאי: זאת בטח תוכנית ההבראה השלישית.

דוד אזולאי: האם נשארו עוד עובדים בעיריית לוד?

ד”ר שוקי אמרני: כפי שציינתי בתחילת דבריי, כממונה על מחוז עם 52 רשויות מקומיות, אני ניזון מהדיווחים שנותנים, למרות שבמקרה הזה בדקתי את הדברים גם באופן אישי.

ד”ר שוקי אמרני: בתוכנית ההבראה שאנחנו מדברים עליה, להגיע למצב של פיטורים של 260 עובדים זאת משימה לא פשוטה.

ד”ר שוקי אמרני: ברקע מדובר על עובדים שמצד אחד זוכים, בצדק רב, להגנה של גורמים כמו ההסתדרות וגורמים אחרים.

ד”ר שוקי אמרני: לאנשים האלה צריך לתת פיצויים, חלקם יוצאים לפנסיה, וצריך להסביר להם שלא תמיד הפיטורים שלהם נותנים את אתה תמורה כספית שהיינו רצים לקבל.

ד”ר שוקי אמרני: יחד עם זאת, כפי שאפשר יהיה לשמוע כאן מאנשי המקצוע ומהחשב המלווה, אנחנו כמשרד הפנים מינינו חשב מלווה עם כל הסמכויות שניתן להעלות על הדעת במסגרת הוראות החוק, סמכויות שבמידה רבה מנטרלות את היכולת של ראש הרשות המקומית להוצאות כספיות שנראות לנו כלא תקינות.

ד”ר שוקי אמרני: הוא למעשה מאשר כל הוצאה תקציבית.

ד”ר שוקי אמרני: חשב מלווה, עם בודק תוכניות הבראה, עם בדיקה צמודה של המחוז ושל גורמים באגף התקציבים, באים ואומרים לנו, למשרד הפנים, והדברים האלה נאמרו גם בישיבות אצל שר הפנים ואצל סגנית שר הפנים לשעבר, שהעירייה עמדה בתוכנית ההבראה.

ד”ר שוקי אמרני: זה הנתון שאנחנו מקבלים בפן המקצועי.

ד”ר שוקי אמרני: וצריכים להבין, אנחנו נסמכים על חוות הדעת המקצועית שניתנת לנו.

ד”ר שוקי אמרני: כעובד מדינה אין לי שום סמכות לעסוק בכישורים של ראש רשות, ביכולות שלו או בדברים אחרים.

ד”ר שוקי אמרני: נבחר ציבור לא צריך להוכיח כנראה שום דבר לגבי יכולות ניהוליות כאלה או אחרות, הוא נבחר ציבור, ואני כעובד מדינה צריך לבדוק אותו על-פי מדדי ביצוע.

ד”ר שוקי אמרני: הדברים האלה נבדקו ואנשי מקצוע אומרים שהוא עומד בתוכנית ההבראה, מבחינתי זאת אמירה שיש לה משמעות.

ד”ר שוקי אמרני: ואכן הנתונים מדברים על כך בצורה חד-משמעית, שמאז תוכנית ההבראה חל שיפור מאוד משמעותי בהתנהלות הכספית של הרשות המקומית.

ד”ר שוקי אמרני: יש בעיות אחרות.

ד”ר שוקי אמרני: לגבי ליקויים ותקלות, בעיר לוד יש גופים שאני מברך אותם כאזרח, שהם מתלוננים ושולחים לנו כמויות גדולות מאוד של תלונות.

רוחמה אברהם-בלילא: כמה זה בהשוואה ל-52 הרשויות שלך?

רוחמה אברהם-בלילא: אתה הרי מקבל את כל התלונות של כל הרשויות שנמצאות תחת פיקוחך, כמה מתוך התלונות באחוזים הן על העיר לוד בהשוואה לאחרות?

ד”ר שוקי אמרני: קשה לי לומר באחוזים, אבל הכמות הרבה יותר גדולה, כי יש שם מסגרת של אזרחים למען מנהל תקין, שהם עושים את עבודתם.

ד”ר שוקי אמרני: כאזרח אני יכול להעריך את מה שהם עושים.

ד”ר שוקי אמרני: בעניין התלונות שאנחנו מקבלים, במסגרת המגבלות שלנו, יש שני אפיקים.

ד”ר שוקי אמרני: אפיק שהוא מנהלי, אנחנו שולחים לבדיקה של אגף ביקורת במשרד הפנים, שהיתה לי הזכות להקים אותו בשנת 1994.

ד”ר שוקי אמרני: האגף הזה מעסיק אנשים, בודק, וצריך לתת תשובות.

ד”ר שוקי אמרני: בנוסף האגף מעסיק רואה חשבון, שעורך ביקורת בעירייה הזאת מדי שנה, כמו רשויות אחרות.

ד”ר שוקי אמרני: לגבי נושאים אחרים, התלונות על-ידי הגופים האלה הולכות גם למקומות אחרים.

ד”ר שוקי אמרני: בנוסף, בעקבות ריבוי התלונות הוקמה בזמנו ועדת חקירה, כפי שאמר חבר הכנסת מרציאנו, שזה למעשה צעד מאוד קיצוני בתחום המנהלי במסגרת הסמכויות של משרד הפנים.

ד”ר שוקי אמרני: ועדת החקירה לפני תקופה די ארוכה אמרה את מה שאמרה.

ד”ר שוקי אמרני: הדוח שלה הונח על-ידי שר הפנים לשעבר אברהם פורז, ואחר כך אופיר פינס והיום חבר הכנסת בר-און.

ד”ר שוקי אמרני: הדוח הזה הוגש, והיום קשה להתייחס אליו מפני שעבר זמן רב מדי מאותה תקופה שהדוח הזה הוגש והתייחס לדברים.

ד”ר שוקי אמרני: אנחנו במשרד הפנים ערים לבעיה, לקושי הגדול של העיר לוד.

ד”ר שוקי אמרני: אני חושב שבעיר לוד צריכים לעסוק בדברים כאלה, שאמרתי אותם לכל שרי הפנים, כולל בדיון של כמעט שעה וחצי אתמול עם שר הפנים רוני בר-און, שקיים דיון בנושא הזה.

ד”ר שוקי אמרני: אמרתי לו שאני חושב שבמקרה של העיר לוד ראוי שיהיה שילוב ידיים של כל משרדי הממשלה.

ד”ר שוקי אמרני: יש שם נושאים שמשרד השיכון יכול לתת כתף ונושאים שמשרד האוצר יכול לתת כתף, ויש משרדים נוספים.

ד”ר שוקי אמרני: למשרד הפנים לבד יש קושי גדול מאוד להתמודד עם כל הבעיות שיש.

יורם מרציאנו: העיר לוד נמצאת בתוך מסגרת של טיפול נקודתי, שמשלבת כבר את כל המשרדים ואנחנו לא רואים תוצאות.

נאדיה חילו: כנראה שצריך גם הנהגה לא רק מוקדים.

ד”ר שוקי אמרני: כעובד ציבור יש לי המגבלות לומר דברים בפורום הזה, אבל במסגרת הדברים שניתן לומר, אני חושב שמאחורי השילוב של כל משרדי הממשלה צריך להיות גם תקציב.

ד”ר שוקי אמרני: ואם יש החלטת ממשלה שמשרד השיכון יקדם פרויקטים מסוימים, למשרד השיכון צריכים לתת את התקציבים המתאימים כדי שהוא יעשה את זה.

ד”ר שוקי אמרני: יש תוכניות שמשרד השיכון, בהיעדר תקציב, לא מסוגל לקדם אותן.

משה גפני: האם אתה יכול להסביר את הדברים?

ד”ר שוקי אמרני: לדוגמה, יש שכונה שנקראת פרדס-ניר, שיש שם שכונה עם מאות רבות של בנייה שמוגדרת כבנייה בלתי חוקית.

ד”ר שוקי אמרני: אנחנו במחוז, במשך שנתיים, עשינו פעולה אינטנסיבית, כפינו את החוק על המציאות שקיימת, עם כל משרדי הממשלה, כולל פגישות שישבתי עם ועדים של השכונות האלה, עם כל גורמי המשטרה והמשרדים, וזימנתי אפילו ישיבות עם כל מנהלי מרכז של כל משרדי הממשלה אצלי במחוז כדי לקדם.

ד”ר שוקי אמרני: הבאנו למצב שיש לנו תוכנית שהיא מאושרת, שמנסה להתאים את עצמה למציאות.

דוד אזולאי: כמה בתים בלתי חוקיים נהרסו בסוף?

ד”ר שוקי אמרני: לא נהרס שום בית.

יורם מרציאנו: זה לא הנושא.

יורם מרציאנו: באנו לתת פתרון לבנייה הבלתי חוקית.

יורם מרציאנו: אני מצפה ממך, כממונה על המחוז וממונה על תכנון ובנייה, שתיתן גם פתרונות לעניין של הבנייה הבלתי חוקית.

יורם מרציאנו: תגיד מה הפתרון שלך.

ד”ר שוקי אמרני: בלוח זמנים כל כך קצר להתייחס לנושאים כל כך מורכבים ובעייתיים, זה קשה מאוד.

ד”ר שוקי אמרני: מאחר שחבר הכנסת הנכבד שאל שאלה, נתתי את הדוגמה של פרדס-ניר, שאני חושב שזה נושא שעשינו בו מאמץ עליון במשך שנתיים.

ד”ר שוקי אמרני: קיימנו עשרות ישיבות עם הוועדים.

ד”ר שוקי אמרני: הבאנו למצב שהוועדה המחוזית אישרה תוכניות שהיו בעייתיות במשך 30 שנה, והיום אנחנו במצב שצריך לבצע את התנאים ולמשרד השיכון אין התקציב המתאים כדי לבצע את הפעולות האלה על-מנת לתת מענה.

ד”ר שוקי אמרני: לדאבוני הרב בעוד כמה זמן נימצא במצב שהתוכניות לא יהיו תואמות למציאות והכול יחזור מהתחלה.

משה גפני: יש כאן נציג של משרד השיכון?

ד”ר שוקי אמרני: לא ידוע לי שנמצא כאן.

טלב אלסאנע: מה הבעיה במשרד השיכון?

ד”ר שוקי אמרני: תקציב.

ד”ר שוקי אמרני: יש החלטת ממשלה שאומרת שמשרד השיכון יקדם את התוכניות בפרדס-ניר.

ד”ר שוקי אמרני: זה צעד חריג של החלטת ממשלה, מאחר שמדובר בשטחים פרטיים.

ד”ר שוקי אמרני: ולמרות שזה שטח פרטי, המדינה אמרה לקדם את הנושא.

ד”ר שוקי אמרני: אבל צריך להקצות את התקציב לנושא, אפילו ברמה של הכנת תוכנית.

ד”ר שוקי אמרני: אתמול בישיבה שקוימה עם שר הפנים רוני בר-און הצגנו בפניו את הנושא, כולל את הפן המשפטי והמנהלי, ואנחנו בוחנים לאור הנסיבות המיוחדות והמצערות מאוד שנוצרו כרגע, בעקבות האירועים שקראנו עליהם באמצעי התקשורת, וכולנו כאזרחים מצטרפים לדברים שנאמרו כאן שראש העיר ייצא זכאי, כי אף אחד לא מצפה שמישהו יואשם במדינה הזאת על דברים מסוג כזה, שלא מוסיפים כבוד למערכת הציבורית בכללותה.

ד”ר שוקי אמרני: אנחנו בודקים את הנושא, ואני מדבר גם בשם השר שאנחנו בוחנים את הנושא מבחינת משרד הפנים, כדי לשקול את הצעדים.

דוד אזולאי: מה הנהלים של משרד הפנים במקרים כאלה?

ד”ר שוקי אמרני: למשרד הפנים יש כמה אופציות, שהן בהתאם לחוק.

ד”ר שוקי אמרני: החוק מאפשר לשר הפנים למנות ועדת חקירה חדשה, עם לוח זמנים קצוב, כדי לבדוק את הנסיבות.

ד”ר שוקי אמרני: לא מדובר על ועדת חקירה שצריכה לקחת הרבה זמן.

ד”ר שוקי אמרני: יש ועדת חקירה, אפשר לחדש את כתב המינוי שלה לצורך העניין ולהגיד לה תוך חודשיים להגיש המלצות.

ד”ר שוקי אמרני: יש אופציות כאלה ואחרות.

ד”ר שוקי אמרני: אתמול השר ביקש מהיועץ המשפטי של משרד הפנים לבחון את כל האופציות שניתן מבחינה משפטית, להציג לו את הממצאים, וכאשר הממצאים יהיו הוא יקבל החלטות.

אפי איתם: בתוכנית המתאר החדשה, כמה בנייה בלתי חוקית מולבנת קיימת?

אפי איתם: באיזה סדר גודל של בנייה בלתי חוקית נישאר אחרי התוכנית החדשה?

ד”ר שוקי אמרני: התייחסנו בתוכנית שאושרה על-ידי הוועדה המחוזית לתכנון בנייה מרכז.

ד”ר שוקי אמרני: בתוכנית הזאת ניסינו לעשות כל מאמץ כדי למנוע הריסת מבנים, למעט 11 מבנים שלגביהם יש צו משפטי, שהגיע עד לערכאות הבכירות ביותר של בג"ץ, שהורה להרוס.

ד”ר שוקי אמרני: אנחנו גם החלטנו שאנחנו ככלל לא הורסים את המבנים, אלא אם כן מדובר במקרה חריג, שהבית יושב על תשתיות שצריך לעשות, על כבישים ודברים מהסוג הזה.

ד”ר שוקי אמרני: אבל עוד לא הגענו למצב הזה, אנחנו מחכים שמשרד השיכון יבצע את הפעולות שניתן כדי לבצע את התוכנית הזאת.

אפי איתם: בתור מי שהיה שר שיכון אני אתייחס גם לנקודה הזאת, כי אני בקיא בסוגיה.

גאלב מג'אדלה: חבר הכנסת אפי איתם, בתור שר השיכון סיימת את תפקידך מזמן, עכשיו אתה חבר כנסת בוועדה כאן.

גאלב מג'אדלה: אנחנו רוצים להתקדם.

אפי איתם: אני רוצה תשובה על השאלה שלי.

גאלב מג'אדלה: הוא נתן לך תשובה.

אפי איתם: שאלתי שאלה פשוטה במספרים, כמה מבנים בלתי חוקיים בלוד יישארו אחרי תוכנית המתאר החדשה?

ד”ר שוקי אמרני: מדובר בתוכנית לשכונת פרדס-ניר בלבד.

ד”ר שוקי אמרני: נתתי את זה כדוגמה לצורך בשילוב ידיים של כל משרדי הממשלה.

ד”ר שוקי אמרני: אין לי נתון מדויק.

אפי איתם: אמרת שיש מאות מבנים בתוך שכונת פרדס-ניר שלא יוכלו להיות מוכרים כמבנים חוקיים.

אפי איתם: אני רוצה לדעת מספר.

אפי איתם: תן לי סדר גודל.

גאלב מג'אדלה: אל תכניס בפיו דברים.

גאלב מג'אדלה: הוא לא אמר מאות מבנים.

גאלב מג'אדלה: אין לך זכות לדבר.

גאלב מג'אדלה: בבקשה, גברת לילי פינטוך.

אפי איתם: לא הבנתי את זה.

גאלב מג'אדלה: אני אסביר לך אחר כך.

גאלב מג'אדלה: אתה הבנת מצוין.

גאלב מג'אדלה: אני לא אסיט את הדיון לכיוון שאתה רוצה.

אפי איתם: אתה לא יכול.

גאלב מג'אדלה: אני כן יכול.

גאלב מג'אדלה: נא להוציא אותו.

גאלב מג'אדלה: חד-משמעית.

גאלב מג'אדלה: אל תסיט את הדיון לאפיקים שאתה רוצה.

גאלב מג'אדלה: נא להוציא אותו.

גאלב מג'אדלה: נא לצאת.

גאלב מג'אדלה: אנחנו בדיון ענייני ורציני לטובת אזרחי לוד, לא להסיט לאפיקים שאתה רוצה.

אפי איתם: ההתנהגות שלך נגועה בצורה חמורה.

אפי איתם: בתור יושב-ראש ועדה לא לקבל אינפורמציה מעובד ציבור זאת הטיה של הדיון.

אפי איתם: אם אתה יושב-ראש הוועדה, יש לך אינטרס לציבור הערבי, אתה לא יכול להתנהג כך.

אפי איתם: זאת הפקרות שאין כדוגמתה.

יורם מרציאנו: הדיון הוא לא על הציבור הערבי.

אפי איתם: אבל זה בדיוק העניין.

אפי איתם: מה זה עכשיו, דיון על הערבים?

אפי איתם: היו נותנים מספר והיה נגמר העניין.

אפי איתם: להוציא אותי מהוועדה?

אפי איתם: מה התלהבת כל כך?

גאלב מג'אדלה: נא לצאת מיד.

אפי איתם: אני יוצא, לא מיד.

אפי איתם: אל תדבר אלי ככה.

אפי איתם: צריך שיהיה ברור לציבור הזה, שכל עוד הוועדה הזאת בידיך כנראה שלוד כעיר יהודית לא תגיע רחוק.

אפי איתם: בושה וחרפה.

אפי איתם: ביקשנו מספר פשוט, מה קפצת?

אפי איתם: לדעת כמה מבנים חוקיים יש בלוד.

גאלב מג'אדלה: נא לצאת בבקשה.

גאלב מג'אדלה: בלי גזענות, נא לצאת.

גאלב מג'אדלה: אל תגיד לי "עיר יהודית", זאת עיר מעורבת.

אפי איתם: זאת עיר מעורבת, ואתה מטה את הדיון.

גאלב מג'אדלה: נא לצאת.

אפי איתם: זאת ההתמודדות שלך?

גאלב מג'אדלה: פה בוועדה לא תהיה גזענות.

גאלב מג'אדלה: כאן לא תהיה גזענות, נא לצאת.

אפי איתם: זאת בדיוק גזענות מה שאתה עושה עכשיו.

אפי איתם: אני רוצה נתון נטו.

אפי איתם: חוצפה כזאת עוד לא נראתה.

אפי איתם: אתה מדבר על גזענות?

אפי איתם: אני רוצה לדעת כמה מבנים בלתי חוקיים יש.

אפי איתם: תשעה בתים בעמונה הרסו בשם שלטון החוק.

אפי איתם: אסור לקבל נתון?

אפי איתם: בושה וחרפה.

גאלב מג'אדלה: הבנו.

גאלב מג'אדלה: נא לצאת.

אפי איתם: אני לא אתן לך.

אפי איתם: בושה וחרפה.

אפי איתם: חוצפה.

אפי איתם: אתה תוצאי אותי, זה שימוש מנהלי בסמכות?

גאלב מג'אדלה: סדרן, אם אתה לא מוציא אותו עכשיו, אני אטפל בזה כמו שצריך.

אפי איתם: חוצפה ובושה.

אפי איתם: אסור לתת לך את הוועדה.

אפי איתם: אתה בושה לכנסת.

גאלב מג'אדלה: הבנו מהר מאוד.

גאלב מג'אדלה: לוד זה לא עמונה.

גאלב מג'אדלה: נא לצאת מיד.

גאלב מג'אדלה: גזענות לא כאן.

גאלב מג'אדלה: כאן מדברים ביושר.

אפי איתם: אם גזענות לא כאן, זה אתה לא כאן, לא אני.

אפי איתם: חוצפן.

גאלב מג'אדלה: עמונה זה לוד?

גאלב מג'אדלה: זאת הגזענות שלך.

גאלב מג'אדלה: בבקשה, גברת לילי פינטוך.

גאלב מג'אדלה: נא להשלים את דבריו של הממונה על המחוז, ד"ר שוקי אמרני.

גאלב מג'אדלה: הוא קיבל תשובה ברורה, נאמר לו שזאת לא תוכנית להלבנת בתים, זאת תוכנית שאנחנו מטפלים בה כמו שצריך.

גאלב מג'אדלה: להסיט לאפיקים גזעניים זה לא כאן.

לילי פינטוך: אני חושבת ששוקי תמצת את כל הדברים.

לילי פינטוך: אני אוסיף כמה דברים.

לילי פינטוך: בגדול התוכנית האחרונה נחתמה בשנת 2004.

לילי פינטוך: אנחנו צריכים לזכור שעיריית לוד היתה עם גירעון של כ-80 מיליון שקלים בשנת 2003.

לילי פינטוך: בשנת 2004 הגירעון ירד לסדר גודל של 40 מיליון.

לילי פינטוך: בשנת 2005 הגירעון ירד ל-12 מיליון ובשנת 2006 הגירעון אמור לרדת לשני מיליון שקלים.

לילי פינטוך: זאת כרגע התוכנית שנקבעה.

דוד אזולאי: כמה תוכניות הבראה היו בשלוש-ארבע השנים האחרונות?

לילי פינטוך: תוכנית ההבראה הראשונה היתה בשנת 1997.

לילי פינטוך: היתה בשנת 2000 ובשנת 2001.

לילי פינטוך: היו כמה תוכניות.

לילי פינטוך: לגבי מה שהממונה אמר, הרשות על-פי הנתונים הכספיים עומדת ברבעון ד' ביעדי תוכנית ההבראה שלה.

לילי פינטוך: בתוכנית ההבראה האחרונה סוכם לתת לרשות 95 מיליון שקלים מענק, 44 מיליון שקלים הלוואה ועוד 10 מיליון שקלים למימון פיצויים.

לילי פינטוך: יש עדיין יתרות מתוכנית ההבראה הזו, אבל עד היום שחררנו את מרבית הכסף, נכון לאבן הבוחן.

לילי פינטוך: עוד משהו שאני יודעת מהניתוח שאני עושה לרשויות, הרשות משלמת באופן שוטף את משכורות העובדים, כולל הנלוות וכדומה, שזה גם משהו שמצביע על התנהלות לכיוון הנכון.

לילי פינטוך: למען ההגינות, משרד הפנים עם משרד האוצר עדיין חייב לרשות הלוואות שהבנקים לא מוכנים לתת אותן כרגע.

לילי פינטוך: טיפלנו בחלק מהבעיה, העברנו מענקים במקום הלוואות.

לילי פינטוך: עדיין נשארו יתרות.

לילי פינטוך: הרשות היתה אמורה לקבל היום עוד הלוואות אם מישהו היה מוכן להעמיד לה אותם.

יורם מרציאנו: העובדים קיבלו בזמנו את הכסף שלהם?

לילי פינטוך: לגבי הדברים הספציפיים יש פה החשב הממונה, שהוא מכיר יותר את הנושאים הפנימיים, מי קיבל מה, כי על זה אני לא יודעת לענות.

לילי פינטוך: בגדול זה המצב.

דוד אזולאי: יש בידינו תוכנית הבראה שהיתה כמה ימים אחרי הבחירות, ב-2 במארס 2006.

לילי פינטוך: זה סיכום דיון, זאת לא תוכנית הבראה.

דוד אזולאי: זה בסיס לתוכנית הבראה.

לילי פינטוך: הרשות אמורה לקבל שדרוג עתידי של תוכנית הבראה.

דוד אזולאי: מתי היתה תוכנית ההבראה הקודמת, לפני הסיכום הזה?

לילי פינטוך: באפריל 2004 נחתמה תוכנית ההבראה.

דוד אזולאי: האם הרשות המקומית עמדה בתוכנית ההבראה ב-2004?

לילי פינטוך: מעל ומעבר.

גאלב מג'אדלה: החשב המלווה רוצה להשלים משהו?

יעקב גינזבורג: אני חשב מלווה מזה שנתיים בעיריית לוד, ולמעשה ליוויתי את תוכנית ההבראה שנחתמה, שהיתה תוכנית כואבת מאוד, שכללה גם נושא של פרישת עובדים, גם קיצוץ בפעולות, גם יעדים של הגדלת הכנסות ורשימה של דברים.

יעקב גינזבורג: אנחנו עוקבים אחרי זה מדי רבעון, בהתאם לנהלים של משרד הפנים, ואני מלווה את העירייה באופן שוטף.

יעקב גינזבורג: כפי שהדברים נאמרו, כאשר התחלנו היה גירעון שוטף של 85 מיליון ב-2003, ואנחנו מקווים להגיע קרוב לאיזון בשנת 2006, כך שמבחינת ההיבט הכספי בהחלט התוצאות הן בהתאם לתוכנית.

יעקב גינזבורג: גם בנושא של פרישת עובדים, גם בנושא של הגדלת הכנסות, גם בנושא של קיצוץ פעולות.

יעקב גינזבורג: כמובן שזה פוגע בעיר, כי כשאתה מדבר על קיצוץ פעולות זה אומר קיצוץ חד בפעילות גם של מתנ"סים וגם של גינון וגם של ניקיון, וגם בכל מה שקשור לפעילות של העיר.

יעקב גינזבורג: בנושא של השירותים החיוניים, צריך לזכור שלפני תחילת התוכנית היו עובדים שחצי שנה לא קיבלו שכר, היו שירותים חיוניים, כמו חשמל, מים וטלפון, שלא פעלו.

יעקב גינזבורג: הדברים האלה כמעט ולא קיימים היום בעיר.

יעקב גינזבורג: מאז תוכנית ההבראה העובדים מקבלים באופן שוטף את השכר, וגם השירותים האחרים בהחלט פועלים.

יעקב גינזבורג: חסר לעירייה אותה הלוואה שהיתה צריכה להתקבל בהיקף של 70 מיליון שקלים, שלא התקבלה בגלל שהבנקים לא הסכימו להעמיד את האשראי לרשות העירייה.

יעקב גינזבורג: הקשיים האלה עדיין גדולים מאוד בעיר הזאת, שלא תהיה אי הבנה.

יעקב גינזבורג: הבנקים לא מאמינים בעיר הזאת ובעוד כמה ערים ולא העמידו.

גאלב מג'אדלה: יש עוד 26 ערים כאלה בארץ.

יעקב גינזבורג: לכן עדיין לא השלימו את החובות, זאת אומרת יש עדיין חובות עבר למס הכנסה ולביטוח לאומי ולאיגודי הערים ולקרנות הפיצויים על חובות העבר.

יעקב גינזבורג: אנחנו משתדלים ועומדים בשוטף.

יעקב גינזבורג: כמובן שיש הפן הניהולי, הפן של פיתוח, לאן העיר מתקדמת, האם יש התקדמות, אבל זה פן אחר שאני כחשב לא נכנס אליו.

יורם מרציאנו: מה היה אחוז הגבייה?

יעקב גינזבורג: אחוז הגבייה היה 78.3%, שהוא אחוז יפה.

יעקב גינזבורג: דיברו על המגזר, אז יש שם כמובן בעיה של הגבייה, שזה פועל יוצא גם מהבנייה הבלתי חוקית.

יעקב גינזבורג: יש בעיות קשות, שלא נרחיב עליהן את הדיבור עכשיו.

יעקב גינזבורג: שלא תהיה אשליה שהדברים נפתרו.

יורם מרציאנו: אני רוצה לשאול אותך כמי שמלווה את העירייה, מעבר לנושאים הכספיים.

יורם מרציאנו: בהיכרותי את העיר אני יודע שאתה מלווה את העיר ביום-יום כמעט בכל נושא, וגם הסמכויות שלך הן מעבר לנושאים הכספיים, על-פי כתב המינוי שנתן לך מנכ"ל משרד הפנים.

יורם מרציאנו: מה אתה חושב על ההתנהלות של העיר ביום-יום, על האגפים, על מחלקות העירייה?

יורם מרציאנו: מה אתה חושב על מה שקורה שם מהצד המקצועי שלך?

גאלב מג'אדלה: אדוני רוצה להשיב על השאלה של חבר הכנסת מרציאנו?

יעקב גינזבורג: לא.

משה גפני: חבר הכנסת מרציאנו, לאן אתה מוביל אותנו?

משה גפני: אני באתי בתמימות לוועדה.

משה גפני: בגלל מרציאנו שיניתי את החוק.

משה גפני: אנחנו כולנו רוצים לעזור לתושבי לוד.

משה גפני: הוועדה הזאת הוכיחה את זה כל השנים.

משה גפני: אתה רוצה לדעת אם העירייה מתפקדת, אז בוא נתמקד בזה.

יורם מרציאנו: כחבר הכנסת אני רוצה שהעיר הזאת תתנהל תחת מנהל תקין, ובצורה מסודרת, שהאזרח יקבל את השירות שלו ואת מה שמגיע לו.

יורם מרציאנו: כתושב בעיר לוד אני יכול לספר לך, שאני חי בעיר שרחוקה מלהיות עיר מתוקנת שהתושב מקבל את השירותים שלה.

יורם מרציאנו: אם אספר לך שאיגוד ערים לכבאות בשבוע שעבר שבת, ובערב ל"ג בעומר הכבאים לא יצאו לעבודה כי הם לא קיבלו את השכר שלהם, מה תאמר על כך?

יורם מרציאנו: אם אומר לך שחברת "מקורות", עם כל מה שנאמר שהם כבר לא מנתקים, לפני חודש ניתקה מים בגני אביב ותושבים במשך יומיים היו בלי מים, אני רוצה שתאמין לזה.

יורם מרציאנו: הבן שלי נמצא ברגעים אלה בחדר מיון בבית החולים, משום שהוא נעקץ הלילה על-ידי יתוש והיד שלו התנפחה.

יורם מרציאנו: ספרתי אתמול בבית שלי 65 יתושים.

יורם מרציאנו: ספרתי אותם.

יורם מרציאנו: זה מצב נורמאלי?

יורם מרציאנו: אתה יודע איפה אני חי?

יורם מרציאנו: מספרים לי שבעניין ההדברה לא העברנו את החלק שלנו לאיגוד ערים לביוב, ואז הם לא מדבירים.

יורם מרציאנו: אני מדבר אתך על השירותים הקטנים של האזרח בעיר לוד.

גאלב מג'אדלה: תודה רבה.

גאלב מג'אדלה: חברת הכנסת רוחמה אברהם, בבקשה.

רוחמה אברהם-בלילא: כמי שזכתה וליוותה את העיר לוד בחצי השנה האחרונה כסגנית שר הפנים, אני חושבת שאנחנו כאן בוועדה צריכים להסתכל על טובת העיר לוד ועל האזרחים שחיים בעיר לוד, ולהפריד אותה בכמה מישורים.

רוחמה אברהם-בלילא: יש המישור של לוד מול משרד הפנים, שאם אנחנו מסתכלים על העיר לוד לפני שלוש וארבע שנים העיר לוד היתה כמו עגלה שהידרדרה למדרון שאף אחד לא ראה איפה הקצה של המדרון.

רוחמה אברהם-בלילא: בשנים 2002 ו-2004 לא אחת ראש הממשלה דאז, אריאל שרון, החליט לתת טיפול נקודתי בעיר לוד.

יורם מרציאנו: מי שנתן טיפול נקודתי היה אהוד ברק.

רוחמה אברהם-בלילא: אתה רוצה שנדבר פוליטית?

יורם מרציאנו: בסוף אני איש פוליטי, כמוך.

רוחמה אברהם-בלילא: כנראה שאתה רוצה להוביל את הדיון לדיון פוליטי, שידיח את ראש העיר, כי הוא לא מהמפלגה שלך.

יורם מרציאנו: אני מתפלא עלייך, גברתי יושבת-ראש ועדת הכנסת.

יורם מרציאנו: את אמורה להגן על מנהל החוק במדינת ישראל.

גאלב מג'אדלה: אף אחד לא יצליח להוביל את הדיון לאן שהוא רוצה.

גאלב מג'אדלה: אני מבקש לאפשר לכל אחד לומר את דעתו.

רוחמה אברהם-בלילא: כמה ראשי ממשלות ראו בעיר לוד כעיר מעורבת, עיר שיש בה הרבה בעיות, ולא סתם דרשו שם טיפול נקודתי.

רוחמה אברהם-בלילא: אם אנחנו מסתכלים מנקודת הראות של משרד הפנים, משנת 2004 הוזרמו לעיר לוד כ-86 מיליון שקלים.

רוחמה אברהם-בלילא: נכון, המצב עדיין קשה, המצב דורש טיפול בהרבה מאוד משרדים ממשלתיים שאנחנו, כגורם מפקח, צריכים לומר שלא רק משרד הפנים ייתן דיווח מה קורה מההיבט המקצועי, אם העיר לוד מתנהלת בצורה תקינה מבחינת תוכנית ההבראה וכו', אלא גם משרד השיכון, משרד החינוך והתרבות, משרד התחבורה.

רוחמה אברהם-בלילא: יש שם הרבה מאוד תשתיות שזקוקות לעזרה גם מבחינת משרד התחבורה.

רוחמה אברהם-בלילא: לכן צודק חבר הכנסת אזולאי בהצעה לסדר שהוא הציע.

רוחמה אברהם-בלילא: האם אנחנו צריכים להתייחס בדיון הזה לפרסונל, כיצד העיר לוד מתנהלת ביום-יום, או אם אנחנו כחברי הכנסת רואים את טובתה של העיר לוד, וגורמים לכך שכל אותם משרדים שיש להם מחויבות כזאת או אחרת כלפי העיר לוד ולא מממשים אותה – פה אנחנו צריכים לעשות את ועדת השימוע ולקרוא למשרד השיכון ולומר: אתה התחייבת שתאשר תוכניות כאלה ואחרות, למה לא מימשת את הזכות הזאת?

רוחמה אברהם-בלילא: אני חושבת שעצם העובדה שאנחנו מנהלים כאן דיון, ואני סבורה שאנחנו מנסים להוביל את זה בהפוך על הפוך על הפוך לרמה הפרסונלית, כאשר הפרסונל שמנהל את העיר לא נמצא פה ולא יכול להשיב על שאלות, יש בזה טעם לפגם מבחינת הדיון.

רוחמה אברהם-בלילא: אבל אם אנחנו כחברי כנסת רוצים באמת את טובתה של העיר לוד, כדי שחבר הכנסת מרציאנו יישן בלילה, וכדי שהבן שלו לא יהיה בחדר מיון, אנחנו צריכים להביא את העיר לוד יחד עם כל משרדי הממשלה, יחד עם כל השרים, ואז להוות דרך.

רוחמה אברהם-בלילא: זה נכון שכאשר אתה נמצא בירידה במדרון ואין לך שום תוכנית אופק, זה קשה.

רוחמה אברהם-בלילא: לדוגמה, יש שם רשות שדות התעופה, ובעבר הציע ד"ר שוקי אמרני שמכיוון שהאזור הזה נחשב כאזור גלילי, אם יוחלט שרשות שדות התעופה תשלם רק מסים לעיר לוד, תהיה לה הכנסה נוספת.

רוחמה אברהם-בלילא: אין לה שום עתיד כרגע, לא בהיבט החינוכי, לא בהיבט המסחרי, לא בהיבט התעשייתי.

רוחמה אברהם-בלילא: זה נכון שבשורה התחתונה התושבים סובלים מעצם העניין.

רוחמה אברהם-בלילא: הרי יש הרבה מאוד רשויות שהן מאוד חזקות, אבל העיר לוד קורסת כי אין לה שום הכנסה נוספת.

רוחמה אברהם-בלילא: אני חושבת שמלבד הארנונה אנחנו צריכים לזעוק לממשלה שתראה את העיר לוד כנקודה אסטרטגית, כעיר מעורבת, כעיר קשה, שיש בה בעיות קשות מאוד, שתיקח על עצמה את הנושא לטיפול נקודתי, להביא לכאן לשימוע את כל המשרדים, ויפה שעה אחת קודם.

רוחמה אברהם-בלילא: תודה.

גאלב מג'אדלה: יש לנו תקנון ואנחנו מכבדים אותו, וכך צריך לנהוג.

גאלב מג'אדלה: אנחנו מקיימים את הדיון הזה על-פי החלטת נשיאות הכנסת, דיון מהיר לפי הצעת חבר הכנסת מרציאנו.

רוחמה אברהם-בלילא: הצעתי את זה כדיון המשך לאדוני.

גאלב מג'אדלה: אנחנו חייבים לקיים את הדיון, ואני בהחלט אשמח שיהיו דיוני המשך בתחומים של משרדי הממשלה השונים.

גאלב מג'אדלה: חבר הכנסת דב חנין, בבקשה.

דב חנין: אני מברך על קיומו של הדיון הזה, ואני רוצה להביע הערכה לחבר הכנסת מרציאנו שיזם אותו וגרם לוועדה לקיים דיון מהיר בנושא הזה.

דב חנין: אני רוצה להתייחס לארבע נקודות.

דב חנין: בעיה ראשונה היא בעיה מבנית.

דב חנין: יש לנו בעיה של עיר שהאוכלוסייה שלה נמצאת במצב חברתי כלכלי חלש, יש בה הרבה מאוד אוכלוסיות מוחלשות, והעיר הזאת סובלת מהזנחה של הרבה מאוד שנים.

דב חנין: אני יודע שדובר על אזור עדיפות לאומי, אבל לא מספיק לדבר אלא צריך לעשות, ומבחינת מעשים לא נעשה כמעט כלום מבחינת מתן עדיפות ממשית לעיר לוד.

דב חנין: זאת נקודה ראשונה, הנקודה של התשתית, הנקודה של ההזנחה הקשה והנקודה של המצב הבעייתי של האוכלוסייה שמתגוררת בעיר לוד.

דב חנין: לזה צריך להוסיף את העניין השני, מצב העירייה.

דב חנין: מצב העירייה בעייתי ביותר.

דב חנין: אנחנו עוסקים בעירייה שבמשך שנים כנראה לא תפקדה כראוי.

דב חנין: יש בעיות של מנהל תקין, בעיות של חשדות שנחקרים עכשיו, ואליהם אני לא רוצה כרגע להתייחס, התמוטטות של מערכת השירותים.

דב חנין: האוכלוסייה של לוד במשך זמן רב לא מקבלת שירותים כמו שצריך.

דב חנין: לזה צריך להוסיף את העניין השלישי.

דב חנין: זו עיר מעורבת, יש בה ציבור ערבי וציבור יהודי, הרבה מאוד רגישויות.

דב חנין: מאוד התקוממתי על התנהגותו של חבר הכנסת איתם, שדווקא בסוגיות הרגישות בחר לדבר אל מצלמת הטלוויזיה.

דב חנין: לא ראוי לעשות כך.

דב חנין: יש לנו בעיר לוד אוכלוסייה ערבית, שיש לה מצוקה מיוחדת.

דב חנין: השאלות הן שאלות מאוד רגישות וקשות.

דב חנין: יש השאלה של המבנים שנבנו ללא היתר, אבל במקרים רבים אלה אנשים שלא היתה להם אפשרות לבנות עם היתר.

דב חנין: ולכן זה קל מאוד להגיד להרוס את הבתים ולמה לא הורסים את הבתים, כאשר רואים את האנשים האלה שבקושי חיים, שבקושי את מעט המטלטלים שלהם מחזיקים באותו בית מסכן, מט ליפול, שבו הם מוצאים לעצמם פתרון דיור.

דב חנין: אנחנו צריכים בדיוק את הכיוון ההפוך.

דב חנין: אנחנו צריכים להסתכל במבט-על על העיר לוד ולתת פתרונות לאנשים שחיים בעיר הזו.

דב חנין: אנחנו צריכים תכנון שיאפשר לאנשים לגור בבתים שלהם, ואם יש בתים שאין ברירה אלא צריך יהיה לפנות אותם, צריך לתת לאנשים האלה פתרונות אחרים של דיור אמיתי, של דירה תמורת דירה, בכדי שאנשים לא יימצאו במצב שאני הזדעזעתי לראות אותו לפני שלושה חודשים, שיושבת משפחה עם ילדים קטנים, עם המטלטלים זרוקים בחצר וחשופים לחורף.

דב חנין: אלה הם דברים שחברה ראויה ומתוקנת לא יכולה לאפשר אותם.

דב חנין: נקודה אחרונה לדברים המעשיים, איך אנחנו ככנסת יכולים לעזור.

דב חנין: אני חושב שראוי בנושא של לוד לקיים צורה של מעקב שוטף.

דב חנין: אני משאיר את זה לשיקול דעתך, אדוני היושב-ראש, יחד עם חברי הוועדה, לחשוב מה היא הדרך הנכונה שבה אנחנו בכנסת נוכל להמשיך ולעקוב באופן שוטף אחרי המתרחש בעיר לוד.

דב חנין: אני יודע שיש לנו סדר יום עמוס, אבל לא נוכל להתחמק מהנושא הזה.

דב חנין: מלה אחרונה למשרד הפנים.

דב חנין: אני בדרך כלל מאוד לא מתלהב מהרעיון של ועדות קרואות, אבל נראה לי שבמקרה של לוד אין מנוס.

דב חנין: לכן אני פונה אליך, כנציג המשרד, לשקול את אותה המלצה של ועדת החקירה שכבר היתה, זו המלצה מ-17 באוגוסט 2004, להקים ועדה קרואה מקצועית לזמן קצוב בעיר לוד.

דב חנין: למרות חוסר התלהבותי מהפתרון הזה, כנראה שבמקרה הזה אין מנוס אלא לנקוט בצעד הזה.

גאלב מג'אדלה: תודה רבה לחבר הכנסת דב חנין.

גאלב מג'אדלה: המלצות ועדת חקירה הן בסמכות של השר.

דב חנין: אני יודע, לכן פניתי לנציג השר.

גאלב מג'אדלה: חבר הכנסת טלב אלסאנע, בבקשה.

טלב אלסאנע: אני רוצה לברך את חבר הכנסת מרציאנו, שיזם את הדיון החשוב הזה.

טלב אלסאנע: אני חושב שיש בכל זאת אופטימיות לגבי לוד.

טלב אלסאנע: רק לפני יומיים-שלושה השתתפנו במסיבה של עליית קבוצת הפועל בני-לוד לליגה הלאומית, וזאת דוגמה שכאשר יש המוטיבציה והרצון אפשר להצליח ולהתקדם.

טלב אלסאנע: למרות חוסר הרצון לעסוק בנושא של ראש העיר, בני רגב, שהוא לא נמצא כאן וייראה כאילו עושים לו כאן משפט שדה, כי הוא לא יכול להגן על עצמו, אי-אפשר להתעלם מהעובדה שראש עיר מצליח מושך את העיר שלו כלפי מעלה.

טלב אלסאנע: בתקופה האחרונה אני עד לכך שאין ניהול נכון של העיר לוד.

טלב אלסאנע: היתה ועדה קרואה, שמינתה את נציב שירות בתי-הסוהר, מינו אותו שם לתקופה והוא היה במצב בריאותי לא טוב, לאחר שכיהן תקופה מסוימת בעיר הזאת.

טלב אלסאנע: אני רואה שראש העיר הנוכחי מלווה על-ידי חשב מלווה כבר תקופה.

טלב אלסאנע: אז אין ספק שיש בעיית מנהיגות, יש בעיה שמקרינה על הניהול הכולל של העיר.

טלב אלסאנע: יש בעיות עומק ויש סימפטומים של הבעיות.

טלב אלסאנע: אפשר לדבר על כל מיני תופעות, שלדעתי הן סימפטומים של הבעיות.

טלב אלסאנע: אחת הבעיות הבסיסיות היא שיש כאן אנשים שלא רוצים להפנים שזכותם של התושבים הערבים היא כזכותם של התושבים היהודים, וכל עוד שלא נפתרה בעייתם של התושבים הערבים זאת תהיה בעיה של כלל תושבי לוד.

טלב אלסאנע: אני מברך את מנהל המחוז, שהציג את הבעיה כבעיה תכנונית.

טלב אלסאנע: הוא לא אמר שהם רוצים להרוס, אלא איך הם מתכננים ואיך הם מביאים תקציבים למשרד השיכון כדי לפתור את הבעיה.

טלב אלסאנע: זו המחשבה הנכונה, כי התושבים שאין להם קורת-גג או אלה שבנו ללא היתר הם אנשים שיש להם בעיה.

טלב אלסאנע: הפתרון הוא לא הריסת הבתים, הפתרון הוא איך אנחנו נאפשר להם לבנות כחוק, ולדעתי זו המגמה, איך לתכנן, איך לאשר, איך לאפשר לתושבים לבנות ולחיות את חייהם ולהיות חלק מהקהילה והאוכלוסייה של העיר לוד.

טלב אלסאנע: אני חושב שדרוש צירוף משדה תעופה בן-גוריון לתחום השיפוט או לפחות שהכנסות יעברו לקופת העיר לוד.

טלב אלסאנע: מלבד זה, יש צורך בהנהגה מובילה ושילוב כלל האוכלוסייה.

טלב אלסאנע: שבים ואומרים שמאמצים את העיר לוד.

טלב אלסאנע: כמה ראשי ממשלות אימצו אותה, אבל הבן המאומץ הזה לא זוכה לאהבת יתר.

טלב אלסאנע: צריך הירתמות של משרד הפנים ומשרד השיכון כדי לפתור את הבעיה של השכונות הערביות ושל ההכנסות העצמיות באזור התעשייה והמסחר של העיר הזו.

גאלב מג'אדלה: תודה רבה, חבר הכנסת אלסאנע.

גאלב מג'אדלה: חברת הכנסת נאדיה חילו.

נאדיה חילו: אדוני היושב-ראש, חברים יקרים, העיר לוד עוברת לאחרונה, ללא ספק, משבר מאוד רציני.

נאדיה חילו: הארכת אותם אותות של המשבר הזה ועוצמתם קשורה לתחושה של התושבים.

נאדיה חילו: קודם שמענו מיושב-ראש המחוז על ריבוי התלונות.

נאדיה חילו: העיר מוכרת לי היטב, ואני יודעת כמה שהרקמה החברתית שם בהריסה יום-יומית.

נאדיה חילו: אם ניקח כל מיני ממדים חברתיים-מקצועיים, מבחינת אחוז הפשיעה, אחוז הנשירה בבתי-ספר, נוער השוליים, משפחות עניות – כל המאפיינים האלה יובילו לדבר אחד, שיש משבר מאוד רציני והעיר מידרדרת.

נאדיה חילו: שמעתי את המספרים שהעלו פה ואת חוות דעת החשב המלווה מבחינה מקצועית.

נאדיה חילו: אנחנו לא רק מדברים על החלק המקצועי הטהור.

נאדיה חילו: מבחינתי גם כשליחי ציבור, השולחן הזה יעריך שיפור שירות, מאחר שהוא קולט מה התחושה של התושבים והאם לתושבים שחיים בלוד טוב או רע.

נאדיה חילו: נכון להיום, ממה שאני יודעת וגם מהסקירה של חבר הכנסת מרציאנו, שמי כמוהו מכיר את המצב שם, עולה שלתושבים רע שם.

נאדיה חילו: הספינה מידרדרת וטובעת, ופרסונות מובילים מערכות ואנחנו לא יכולים להתעלם.

נאדיה חילו: לי אין דבר אישי נגד ראש העיר, אבל אין מנוס גם מניתוח ומהתייחסות לממד הפרסונלי.

נאדיה חילו: יש פה היבט מאוד אישי.

נאדיה חילו: אני חושבת שכדי לשקם עיר דרושה הנהגה.

נאדיה חילו: הנהגה עומדת בראש עיר, והיא משפיעה על ניתוב המשאבים, על תוכניות ארגון, על מתן תשובות לתושבים.

נאדיה חילו: שמענו פה בכמה מלים על המשברים, ואם ניתן לתושבים שנמצאים כאן לדבר לכל אחד יהיו 10-20 דוגמאות כאלה ואחרות, שרק יראו על הסבל של התושבים.

נאדיה חילו: אותי זה מה שמעניין.

נאדיה חילו: לכן אדוני היושב-ראש, גם היוזמה של הדיון הזה היא ממש במקום.

נאדיה חילו: אני בהחלט חושבת שצריך פה לשאול את השאלות הקשות וגם את התשובות לפעמים.

נאדיה חילו: התשובה מבחינתי צריכה לבוא, כדי שהעיר הזאת, ששנים סובלת, תעלה על הדרך הנכונה.

נאדיה חילו: אגב, יש שם תשתית אנושית יפהפייה, שצריך רק לטפח אותה ורק להוביל אותה.

נאדיה חילו: היא בהחלט יכולה להוות סמל שם, כי במובן של יחסים בין ערבים ליהודים יש שיתוף פעולה יפה.

נאדיה חילו: אבל הבעיות שמציפות שם את התושבים זועקות לפעמים לפתרון, והם גם פוגעות לפעמים ברקמה הדקה ובאיזונים הנכונים.

נאדיה חילו: לכן צריך באומץ לב להוביל לפתרון, גם אם הפתרון הזה הוא בשינוי פרסונלי.

נאדיה חילו: תודה.

גאלב מג'אדלה: תודה רבה.

גאלב מג'אדלה: אדוני סמנכ"ל השלטון המקומי.

יעקב אגמון: אני רוצה להמשיך את הדברים של ד"ר שוקי אמרני, שמציג היטב את הטרגדיה של העיר הזאת.

יעקב אגמון: מצד אחד עירייה שעושה מאמצים ומשתקמת, מבחינת כל הפרמטרים – הגדלת הכנסות, הקטנת הוצאות.

יעקב אגמון: העיר הזאת עושה, והנתונים מדברים בעד עצמם, על זה אין ויכוח.

יעקב אגמון: מצד שני, כולם חשים שצריך לעשות עוד משהו.

יעקב אגמון: כמי שעוקב אחרי העירייה, ויש פה כמה אנשי צוות שהכרתי אותם מקרוב, אנשים מקצועיים מהטובים שיש לנו, הוא פיטר את המספר הרב ביותר של אנשים שעובדים בתחומו ביחס לכל רשות מקומית אחרת במדינת ישראל.

יעקב אגמון: הרשות שחתמה שנייה בתוכניות הבראה.

יעקב אגמון: דיברתי אתך רבות, אני יכול להראות לך מה עשו עיריות, והנה עושים ועושים, ושום דבר לא קורה.

יעקב אגמון: קורה דבר פשוט, לא מספיק שהעירייה תתאזן.

יעקב אגמון: צריכים להקים באופן מיידי ועדת שרים שרלוונטיים – שר פנים, שר אוצר, שר שיכון ושר רווחה – וכמו שעושים בכל נושא שהוא רב-תחומי, להגיש הצעה לפתרון עם תוכנית עבודה מפורטת.

ואסל טאהא: ראש הממשלה לקח על עצמו לטפל בזה.

יעקב אגמון: נכון, אבל אי-אפשר לבכות על העבר, צריך להסתכל קדימה.

יעקב אגמון: זאת לא העיר היחידה שנמצאת במצב הזה.

יעקב אגמון: אנחנו לא צריכים להתנחם בזה, צריך פשוט לעשות תוכנית העבודה.

יעקב אגמון: האנשים האלה כבר עושים את שלהם.

גאלב מג'אדלה: תודה רבה.

גאלב מג'אדלה: עלה כאן הנושא הפרסונלי, ואני מבקש מהייעוץ המשפטי של הוועדה להתייחס לנושא.

עו"ד עידו בן-יצחק: לפי הנחיית היועצת המשפטית של הכנסת, הדיון כאן אכן נערך לגבי העיר לוד ולא לגבי החקירה של ראש העיר.

עו"ד עידו בן-יצחק: זה ממילא לא נעשה כאן.

משה גפני: אדוני היושב-ראש, אני רוצה לברך את חברי חבר הכנסת יורם מרציאנו, שהעלה את הנושא הזה.

משה גפני: הנושא הזה ראוי לדיון מהיר, וצריך לקבל החלטות במסגרות החוקיות שעומדות לרשות הוועדה.

משה גפני: אני רוצה לברך את משרד הפנים, לשם שינוי.

משה גפני: עצם העובדה שיש איזון תקציבי ואין מצוקה של עובדים שאינם מקבלים שכר, זה ראוי לברכה.

משה גפני: אני לא אומר שזה פותר את הבעיה של התושבים, אבל המצוקה של התושבים, שסבלו במשך שנים מהעובדה שהם לא קיבלו את שכרם, גרמה לכך שיותר טיפלנו בשכר של העובדים מאשר במצוקה של העיר, ועל כך מגיעה לכם ברכה.

משה גפני: לגבי הנושא הפוליטי שחבר הכנסת מרציאנו העלה, לא עקבתי אחרי הדברים.

משה גפני: לא התכוננתי לזה, אחרת הייתי מדבר אתך קודם לכן, מכיוון שבהיותי יושב-ראש ועדת הפנים, לאחר פטירתו של חברנו מקסים לוי זכרונו לברכה, אתה היית מהמובילים שאני אעביר את החוק מהר כדי שבני רגב ייבחר.

משה גפני: האמת היא שהייתי צריך לדבר אתך לפני זה, ולכן נניח לעניין הזה, מכיוון שזה באמת לא בסמכותנו ואנחנו לא יכולים לעסוק בעניין הזה.

משה גפני: נתמקד במה שאנחנו כן מוסמכים.

משה גפני: אני חולק על מה שנאמר פה קודם לגבי העניין הפרסונלי, שהוא מאוד חשוב.

משה גפני: בעניין של העיר לוד זה לא מעלה ולא מוריד, מכיוון שהמצוקה היא בתשתית של העיר ולא מראש העיר.

משה גפני: היו ראשי ערים טובים, היו פחות טובים, אבל כל הזמן היתה מצוקה.

משה גפני: המצוקה לא נפתרת.

ואסל טאהא: המדיניות לא היתה נכונה.

יורם מרציאנו: יכולת להגיד את זה על מקסים לוי, כשהוא היה ראש העיר?

משה גפני: העירייה פעמים התנהלה טוב יותר ופעמים התנהלה פחות טוב.

משה גפני: במציאות שאנחנו מצויים בה היום, במשך כל השנים שאני מכיר, המצוקה לא השתנתה.

משה גפני: היום זה היתושים שאתה סופר בלילה ואתמול זאת היתה מסילת הברזל שעוברת בתוך השכונה, עם תאונות דרכים וכל מה שנלווה לזה, והמצוקה של התשתית שקיימת בעניין.

משה גפני: אנחנו בקדנציה חדשה, ואני רוצה להציע, אדוני היושב-ראש, דבר שהוא בסמכותנו.

משה גפני: אנחנו הרשות המפקחת על משרדי הממשלה.

משה גפני: משרדי הממשלה אינם עושים את עבודתם בעניין של לוד.

משה גפני: יושב פה הממונה על המחוז במשרד הפנים ואומר, בצדק מבחינתו, שיש דברים שהם לא בסמכותו.

משה גפני: כל הנושא של התכנון מחדש והבנייה הוא במשרד השיכון.

משה גפני: למשרד השיכון אין תקציב.

משה גפני: תודה רבה.

משה גפני: ממש מנחם את התושבים שמשרד הפנים בסדר ומשרד השיכון לא בסדר.

משה גפני: יבוא לפה נציג משרד השיכון, אני מבטיח לכם שהוא יגיד שאין לו בעיה, אלא שהתכנון של משרד הפנים לא הושלם.

משה גפני: ואני לא רוצה לשפוט מי צודק ומי לא.

משה גפני: התפקיד שלנו, כמי שמפקחים על עבודת הממשלה בנושא של העיר לוד, הוא לפנות לממשלה ולומר להם באופן חד-משמעי, שכל מה שהוחלט על-ידי ראש הממשלה הקודם וכל מה שנאמר – ואני לא מסכים לוועדת שרים, אנחנו יודעים מה קורה בוועדות שרים – חייבים לעשות טיפול נקודתי אמיתי, שהוועדה תפקח על זה והממשלה תבצע את זה.

משה גפני: המשמעות של טיפול נקודתי אמיתי היא לפתור את כל הבעיות מהיסוד, לא באמצעות אמירה שלפעמים היא גם פוליטית, שעושים טיפול נקודתי.

משה גפני: העיר לוד צריכה לקבל טיפול של כל המשרדים במשולב.

משה גפני: אין מציאות כזאת שיפתרו פה את הבעיה של המשכורות של העובדים ומשרד השיכון יטפל בתכנון של מה שנלווה לעניין של פינוי ובינוי והבנייה הבלתי חוקית ולמצוא פתרון לתושבים שגרים שם.

משה גפני: כל הדברים הללו צריכים להיות בטיפול נקודתי.

משה גפני: אם לא יהיה טיפול נקודתי, העיר הזאת נהרסת.

משה גפני: הטובים יעזבו אותה, יישארו בה החלשים, אין לה עתיד.

משה גפני: לא יכול להיות, בשום פנים ואופן, שבסמיכות לעיר לוד נמצא שדה התעופה הבין-לאומי של מדינת ישראל, לידו יש אזור תעשייה גדול.

משה גפני: האם העיר לוד צריכה להיות החצר האחורית של שדה התעופה?

משה גפני: היא צריכה להיות החצר האחורית של המקומות העשירים, שבהם יש הרבה כסף ופה צריך להתמודד עם כל כך הרבה בעיות?

משה גפני: ד"ר אמרני, אתה יודע מה המשמעות של תוכנית הבראה?

משה גפני: נאמר פה על-ידי החשב המלווה, שהמשמעות היא פחות שירותים לתושבים, פחות גינון, פחות הדברה, פחות כיבוי.

משה גפני: כל מה שהתושב צריך לקבל, מה שבסביון הוא מובן מאליו, תושב לוד לא מקבל בגלל שהעיר ענייה, בגלל שמדינת ישראל החליטה, בהחלטה מטופשת שאין לה אח ורע, שבאזור הזה מפרידים.

משה גפני: לוד הענייה תסבול הלאה, ושדה התעופה העשיר יקבל הרבה רווחים.

משה גפני: למה?

משה גפני: אני מציע שהוועדה תפנה לממשלה ותדרוש טיפול נקודתי אמיתי של כל המשרדים, כולל תכנון מחדש של כל אזור לוד, כולל שדה התעופה, כולל אזורי התעשייה שנמצאים באזור, כדי לאפשר לעיר לעמוד על רגליה.

משה גפני: תודה רבה.

גאלב מג'אדלה: תודה רבה.

גאלב מג'אדלה: חבר הכנסת ואסל טאהא, בבקשה.

ואסל טאהא: דובר כאן הרבה על בעיות העיר לוד.

ואסל טאהא: זאת לא הישיבה הראשונה שאני נוכח בה, הייתי גם בסיורים בעיר, ואז אמרתי שהבעיה היא לא רק תקציבית.

ואסל טאהא: האיזון התקציבי חשוב, התקציבים חשובים, אבל הבעיה היא מי יושב שם בעירייה וכיצד ניווטו כל השנים את המדיניות כלפי התושבים.

ואסל טאהא: מדיניות שנקטו שם היא שהובילה את העיר למצב הנוכחי.

ואסל טאהא: לכן אני לא מתלהב מהפתרון שהציע חבר הכנסת דב חנין, ועדה קרואה.

ואסל טאהא: אני חושב שהם עברו את הסרט הזה והרבה ועדות קרואות היוו ומהווים ויהוו סבל למועצה ולעירייה.

ואסל טאהא: יש לי דוגמאות רבות.

ואסל טאהא: אני רואה ראש מועצה שישב כאן, שירש מוועדה קרואה מועצה קורסת בלוד.

ואסל טאהא: לכן זה לא פתרון הקסם שאפשר לטפח אותו על-מנת לפתור את הבעיות של לוד.

ואסל טאהא: לדעתי כל עוד העירייה לא לקחה בחשבון לפתור את הבעיות של האוכלוסייה הערבית בלוד, בכל התחומים, היא לא תצליח להמריא, מפני שהאוכלוסייה שם מהווה כמעט 30%.

ואסל טאהא: אז איך תמריא ואיך תבריא את העיר בלי שתדאג ל-30% מהתושבים?

ואסל טאהא: מנהל המחוז שם את האצבע על הפצע, הוא דיבר על התכנון.

ואסל טאהא: התכנון יביא גם ברכה לעירייה, יביא אותה לאיזון תקציבי.

ואסל טאהא: כשאתה מתכנן נכון ואתה מאפשר לאנשים לבנות בצורה חוקית, הם משלמים היטלים, משלמים ארנונה.

ואסל טאהא: היום הם לא משלמים היטלים, לא משלמים ארנונה, ומי שאחראי על זה הן רשויות התכנון, אם זה במשרד הפנים ואם זה בעירייה.

ואסל טאהא: לא ייתכן שכל פעם נשב ונחזור על אותו פזמון.

ואסל טאהא: לכן אני חושב שהצעד שננקט בפרדס-ניר לא מספיק.

ואסל טאהא: דיברת על אדמות פרטיות.

ואסל טאהא: נכון שיש בעיות באדמות פרטיות, אבל מה עם אדמות מדינה, מה עם שכונת רמז, מה עם שכונות אחרות שבהן יש אדמות מדינה?

ואסל טאהא: אתה יכול לתכנן ולהפשיר קרקע ולבוא לידי הסכמה עם התושבים, שהם יעברו לחלקות שאתה תקצה להם ותהרוס את הבתים הבלתי חוקיים.

ואסל טאהא: אבל לא ייתכן שתהרוס בלי להציע לציבור הערבי שם פתרון.

ואסל טאהא: נפגשתי עם שר הבינוי והשיכון, השר מאיר שטרית.

ואסל טאהא: העליתי בפניו את כל הסוגיה הזאת.

ואסל טאהא: הוא הבטיח שהוא יפעל בצורה מזורזת על-מנת לפתור את הבעיה של רמז לפחות.

ואסל טאהא: לקחנו סוגיה אחת, דוגמה אחת, על-מנת להחיל אותה על כל העיר.

ואסל טאהא: אני מקווה שנצליח, עם השר, עם מנהל המחוז ועם כל הגורמים, לפתור את הבעיות.

ואסל טאהא: אני מצטרף להצעה של חבר הכנסת גפני, שאין מנוס מטיפול נקודתי, שיכלול את כל השכונות.

ואסל טאהא: לא שיהיו שכונות של שחורים ושכונות של לבנים.

גאלב מג'אדלה: תודה רבה.

גאלב מג'אדלה: מר ליאור ברדוגו.

ליאור ברדוגו: אני דור שלישי בעיר.

ליאור ברדוגו: סבי הגיע ממרוקו ללוד.

ליאור ברדוגו: אני סיימתי תואר ביחסים בין-לאומיים במרכז הבין-תחומי ואני לומד משפטים בקריה האקדמית בקריית-אונו.

ליאור ברדוגו: יש לי תפקיד בכיר.

ליאור ברדוגו: יש לי כל היכולות לעזוב את העיר ולהתקדם, ללכת לעיר שהכול שם כבר מוכן והכול עומד על כנו ומקבלים בה שירותים.

ליאור ברדוגו: אבל ההחלטה להישאר בלוד היא אידיאולוגית, כי אני מאמין שאפשר לקדם את העיר הזאת ושהעיר הזאת תיראה כמו הערים האחרות בארץ.

ליאור ברדוגו: היום אני מדבר כאזרח, כתושב העיר.

ליאור ברדוגו: אנחנו מבקשים פתרונות או כל מיני דברים מינימליים שתושב מבקש, ואני לא מדבר על הדברים הגדולים, כי גם לדברים הגדולים נתנו פה הצעות ופתרונות שצריך לבצע.

ליאור ברדוגו: אבל גם בדברים הקטנים שאנחנו לא מקבלים להם ביטוי בעיר, הדבר גוזל מאתנו את היכולות להתקדם ולהישאר בעיר.

ליאור ברדוגו: אני רוצה להתייחס למקרה של ראש העיר.

ליאור ברדוגו: אני מאחל לו ולבניו ולמקורבים לו שייצאו זכאים.

ליאור ברדוגו: אני לא זוכר כזה מצב תקדימי, שראש עיר נמצא במעצר בית.

ליאור ברדוגו: תושב העיר רוצה פתרון, אבל הוא נמצא במעצר.

ליאור ברדוגו: מדברים על תקציבים שצריכים להגיע לעיריית לוד, מי ינהל את התקציבים האלה?

ליאור ברדוגו: מדברים על ועדה קרואה, ועדה קרואה הכפילה את הגירעון בעיריית לוד.

ליאור ברדוגו: תושב ירצה להגיע לראש רשות בוועדה קרואה, הוא לא יצליח להגיע אליה.

ליאור ברדוגו: אני לא יודע מה סמכות הוועדה, אבל גם בנושא הזה של ראש עיר, צריך לצאת עם המלצות מה יהיה עם העיר הזאת גם בעניין של העברת כספים.

ליאור ברדוגו: צריך להציף את זה.

ליאור ברדוגו: תנו תשובה ללוד מה קורה במצב שמגישים כתב אישום נגד ראש העיר.

גאלב מג'אדלה: תודה רבה.

גאלב מג'אדלה: מר מנדי ספדי, בבקשה.

מנדי ספדי: כבוד היושב-ראש, חברי כנסת, חבר הכנסת מרציאנו, אני מברך אותך על הדיון שהצעת ושמתקיים כעת.

מנדי ספדי: גם אתה, כחבר מועצה לשעבר וכסגן ראש העיר, יודע שהבעיות של העיר לוד והתחלואה של לוד היא כשל ניהולי מתמשך.

מנדי ספדי: בתקופה האחרונה הוא גם גובר.

מנדי ספדי: יש לנו 900 עובדי עירייה, שהיה קשה לפטר מתוכם 260 עובדים.

מנדי ספדי: רבים מ-900 העובדים האלה יושבים או בעסקיהם הפרטיים או בעסקי חבריהם, ולא נמצאים כל הזמן בעבודתם.

מנדי ספדי: הדברים שאני אומר הם דברים מתועדים, גם בתמונות וגם בהקלטות.

מנדי ספדי: יש עובדי עירייה שיש להם גם עסקים פרטיים, שהם מנהלים אותם.

מנדי ספדי: הם מגיעים בבוקר לעירייה, מחתימים כרטיס והולכים לעסק הפרטי שלהם.

מנדי ספדי: יש כאלה שאפילו את הטלפון שקיבלו מהעירייה מפרסמים כדי לתת שירותים ללקוחות שלהם.

גאלב מג'אדלה: פנית למבקר העירייה?

מנדי ספדי: פנינו לכולם.

מנדי ספדי: גם על מבקר העירייה יש לנו ערמה של מסמכים, שגם לו יש משרד פרטי בניגוד לנוהל התקין.

גאלב מג'אדלה: אז למה אתם לא פונים למבקר המדינה?

מנדי ספדי: פנינו.

אורי קאופמן: פנינו דרך התנועה לאיכות השלטון, והוא מטופל דרך שם, אבל זה לא עוזר.

אורי קאופמן: 20 שנה הוא כבר מטופל.

גאלב מג'אדלה: 20 שנה הוא עובד?

אורי קאופמן: כן.

יורם מרציאנו: אני דווקא חושב שבסוגיה של המבקר כדאי שקובי גינזבורג החשב יספר לנו.

מנדי ספדי: עובדי עירייה שמגיעים מחתימים כרטיס והולכים למקומות אחרים, וצריכים למלא את החוסר הזה.

מנדי ספדי: העירייה בזמן האחרון החליטה גם לשלם משכורת לאותם עובדים וגם לשכור קבלן שיעשה את העבודה שאותם עובדים היו אמורים לעשות, וזה לדעתי הבזבוז הכי גדול של הכסף.

מנדי ספדי: למשל להחליף מנורות, אין לך עובדי עירייה שיחליפו מנורות, אתה חייב להביא קבלן כדי להחליף מנורות בעיר.

מנדי ספדי: שמענו פה על הצלחת תוכנית ההבראה.

מנדי ספדי: האם נישול התושבים מהזכויות שלהם היא הצלחה של תוכנית הבראה?

מגלי והבה: אין קשר.

מנדי ספדי: אני משלם ארנונה כדי לקבל שירותים, כדי שלילדים שלי יהיה מגרש משחקים נקי, עם מתקנים תקינים שיכולים לשחק בהם.

מנדי ספדי: לא להגיע למתקנים ששנתיים אף עובד עירייה לא עבר לידם.

מנדי ספדי: אני לא צריך לשבת בפארק ליד תחנת המשטרה, פארק מאוד מפורסם בשם "פארק גנדי", שהשיחים בו הם בגובה מטר וחצי.

מנדי ספדי: למה אני צריך לא לקבל את השירות המינימאלי, שכל תושב עיר אמור לקבל?

מנדי ספדי: למה על חשבון השירותים שאני צריך לקבל החברים עושים תוכנית הבראה?

מנדי ספדי: מאז תחילת כהונתו של ראש העיר בני רגב נוספו 71,000 מ"ר של בנייה בלתי חוקית.

מנדי ספדי: 650 בתים מחוברים בצורה פיראטית למים, וזה מעלה בצורה דרסטית את פחת המים, ואנחנו כתושבים שכן משלמים צריכים לשלם גם את פחת המים שהתושבים האלה לא משלמים.

גאלב מג'אדלה: 650 בתים הם בבנייה בלתי חוקית?

מנדי ספדי: זה נתון עד 2004.

מנדי ספדי: 650 בתים מחוברים פיראטית למים ולא משלמים.

גאלב מג'אדלה: תודה רבה.

גאלב מג'אדלה: חברת הכנסת שרה מרום-שלו, בבקשה.

שרה מרום שלו: אני גם איש עירייה, ואני יודעת מה זו עירייה.

שרה מרום שלו: אני שומעת כאן דברים מאוד חריפים, למרות שבכל עיר יש הבעיות שלה.

שרה מרום שלו: אני באה מעיריית רחובות, וגם שם יש בעיות.

שרה מרום שלו: אבל אני שומעת את כל הדברים האלה ואני מאוד מתפלאת.

שרה מרום שלו: לא יכול להיות שיש ניהול תקין בעירייה, הניהול שייך למועצה.

שרה מרום שלו: אם לא מנהלים את זה כמו שצריך, זה לא יכול לעבוד.

שרה מרום שלו: גם הסיפור שכל פעם הפתרון הוא לפטר עובדים הוא לא פתרון.

שרה מרום שלו: לפטר עובדים לא נותן את הפתרון.

שרה מרום שלו: לגמלאים משלמים את המשכורת, וזה לא תמיד פחות מאשר משכורת של עובד עירייה.

שרה מרום שלו: אומנם שמעתי שהעובדים לא נמצאים במקום, זה לא טוב.

שרה מרום שלו: אבל לא יכול להיות שמפטרים 300 עובדים מתוך 900 עובדים, והעיר תתנהל באותה צורה.

שרה מרום שלו: האנשים האלה עובדים באיזשהו מקום, ואתה טוען שלא.

שרה מרום שלו: זאת הבעיה של העיר, כי אין מי שיטפל.

שרה מרום שלו: לוקחים קבלנים פרטיים ומנהלים את הקבלנים הפרטיים, ואתם לא יודעים כמה שהקבלנים האלה לוקחים כסף בעבור כל הדברים האלה.

שרה מרום שלו: בחוק החדש צריכים להכניס את העובדים כעובדי עירייה, עם כל התנאים הסוציאליים.

שרה מרום שלו: יוצא שמשלמים לעובדים שכר מינימום.

שרה מרום שלו: בוודאי שאי-אפשר לנהל עיר נחשלת בצורה כזאת.

שרה מרום שלו: צריך מנהל תקין, שיהיה מי שינהל את העיר.

גאלב מג'אדלה: תודה רבה.

גאלב מג'אדלה: עו"ד קדרי, בבקשה.

עו"ד אמיר קדרי: אני מודה ליושב-ראש הוועדה ולחבר הכנסת יורם מרציאנו על הדיון הזה, ולכל חברי הכנסת שנמצאים פה ושהיו פה, שנתנו מזמנם לשמוע את הבעיה של העיר לוד.

עו"ד אמיר קדרי: אני תושב העיר לוד הרבה דורות, לא דור שלישי ולא ראשון, אולי אלפיים שנה.

עו"ד אמיר קדרי: הרכבת נמצאת בלוד.

עו"ד אמיר קדרי: הרכבת חלפה ואנחנו נשארנו לצערי ב-1950.

עו"ד אמיר קדרי: זה לא קשור לראש העיר.

עו"ד אמיר קדרי: התחלפו הרבה ראשי ערים, ואני לא נכנס לנקודה הזאת, כי זאת לא הסמכות של הוועדה לדון מי יהיה ראש העיר.

עו"ד אמיר קדרי: בינתיים יש לנו ממלא-מקום ראש עיר, שאני מאוד אוהב אותו.

עו"ד אמיר קדרי: הבעיה היא לא של ראש עיר, הבעיה היא תקציב.

עו"ד אמיר קדרי: מר שוקי אמרני מתאמץ הרבה, ואני מודה לו על כך.

עו"ד אמיר קדרי: כבר ארבע שנים, מאז שבני קניאק היה מפקד מחוז המרכז, שהוא היה צריך כקצין משטרה לטפל בהיתרי בנייה.

עו"ד אמיר קדרי: אף פעם לא שמעתי שמשטרת ישראל צריכה לטפל בתקציבים למגזר הערבי בעיר לוד, וגם לדון במתן היתרי בנייה.

עו"ד אמיר קדרי: ישבנו ישיבות על גבי ישיבות במפקדת מחוז מרכז.

עו"ד אמיר קדרי: למה זה צריך להיות כך?

עו"ד אמיר קדרי: מה הקשר בין היתרי בנייה לכסף?

עו"ד אמיר קדרי: שלוש שנים יש לכם התוכנית הזאת, הלבנתם קרוב ל-1,000 יחידות דיור – לא שזה מקובל עלי – איפה היתרי הבנייה?

עו"ד אמיר קדרי: למה להפלות את המגזר הערבי?

עו"ד אמיר קדרי: למה צריך לדרוך על הערבים ולרמוס אותם, ואחר-כך להגיד שאתם מנסים להשוות בינינו.

עו"ד אמיר קדרי: חברי דיבר על חיבור מים.

עו"ד אמיר קדרי: זה "חארטה".

עו"ד אמיר קדרי: אנחנו מדברים על הדברים העיקריים.

עו"ד אמיר קדרי: אין מנהיגות שתבוא ותגיד שהערבים הם שווי זכויות.

עו"ד אמיר קדרי: חבר הכנסת מג'אדלה, ביקרת בלוד עשרות פעמים, אתה מכיר את לוד מהבסיס.

עו"ד אמיר קדרי: אנחנו שבענו הבטחות של ועדות.

עו"ד אמיר קדרי: כמה פעמים ישבה ועדת הפנים של הכנסת בנושא הזה?

עו"ד אמיר קדרי: אין לה שיניים.

עו"ד אמיר קדרי: עזבתי את העבודה שלי, הפסדתי כסף, לא הופעתי בבית-המשפט.

גאלב מג'אדלה: אם אין לה שיניים, למה באת?

עו"ד אמיר קדרי: באתי כי כואב לי כתושב העיר לוד.

עו"ד אמיר קדרי: אני פעם ראשונה פה.

עו"ד אמיר קדרי: באתי לכבודך, כי אני מעריך אותך ומכבד אותך.

עו"ד אמיר קדרי: אני מכבד את חבר הכנסת מרציאנו.

עו"ד אמיר קדרי: אנחנו רוצים שלוועדה הזאת יהיו שיניים.

עו"ד אמיר קדרי: יש טיפול נקודתי מאז ממשלת ברק.

עו"ד אמיר קדרי: מה זה הטיפול הנקודתי?

עו"ד אמיר קדרי: מה הביא הטיפול הנקודתי?

עו"ד אמיר קדרי: הוא לא הביא שום דבר.

עו"ד אמיר קדרי: לילדים יש יום לימודים ארוך בבתי-הספר, אבל אין ארוחות.

עו"ד אמיר קדרי: ראיתי מכתב על השולחן שנותנים ארוחות בשכונות גני אביב.

עו"ד אמיר קדרי: הילדים שלי אף פעם לא קיבלו ארוחה בבית-ספר "אל-מנר", בית-ספר ערבי.

עו"ד אמיר קדרי: צריך לתקן את העוול שנעשה למגזר הערבי, גם בבנייה הבלתי חוקית.

עו"ד אמיר קדרי: כבר שלושה שרי פנים יושבים ולא עושים דבר.

עו"ד אמיר קדרי: זו אפליה על רקע גזעני.

עו"ד אמיר קדרי: גם המגזר היהודי סובל סבל מר.

עו"ד אמיר קדרי: לא ייתכן שדירה שלפני שלוש שנים עלתה 150,000 דולר עולה היום 30,000 דולר.

עו"ד אמיר קדרי: איפה נשמע כדבר הזה?

עו"ד אמיר קדרי: אנחנו מבקשים מיושב-ראש הוועדה להמליץ שהעיר לוד תהיה בעדיפות לאומית של אזור א', לא טיפול נקודתי.

עו"ד אמיר קדרי: אנחנו רוצים עיר עם עדיפות לאומית כמו קריית-שמונה, כי אנחנו עיר במלחמה.

עו"ד אמיר קדרי: אני מדבר גם כערבי וגם כאזרח מדינת ישראל וגם כעורך-דין בעיר הזאת, שדואג גם לתושבים היהודים.

עו"ד אמיר קדרי: תודה.

גאלב מג'אדלה: תודה רבה.

גאלב מג'אדלה: מר שחר עמנואל, בבקשה.

שחר עמנואל: אני גר בלוד משנת 1952.

שחר עמנואל: חונכתי בה, גידלתי בה משפחה.

שחר עמנואל: יש לי תואר ראשון במזרח-תיכון ותואר שני במדעי המדינה.

שחר עמנואל: יש לי שני ילדים עורכי-דין.

שחר עמנואל: אשתי מחנכת ומורה בלוד.

שחר עמנואל: שימשתי כמפקד משטרת לוד, אני גמלאי של המשטרה, אני סגן ניצב, כך שאני מכיר את העיר הזאת ואת התושבים שלה היטב.

שחר עמנואל: אני כבר 54 שנים שם.

שחר עמנואל: בלוד יש אוכלוסייה טובה, אינטליגנטית, ואני והרבה מחבריי פה הם הוכחה למה שאני אומר.

שחר עמנואל: אני לא אדבר על הפשיעה בלוד, שמטופלת על-ידי המשטרה.

שחר עמנואל: אבל הגרוע מכל היא השחיתות השלטונית, ואני לא חושב שאתם יכולים להתעלם מזה ולהגיד שזה לא בסמכותכם ואין לכם שיניים, כי יש לכם שיניים.

שחר עמנואל: השחיתות הזאת עברה כל גבול, אבל היא דבקה לקרנות המזבח כאילו אי-אפשר להזיז אותה.

מגלי והבה: אם יש שחיתות שלטונית, יש מוסדות שיכולים לפנות אליהם, ואל תבוא להטיח פה דברים.

מגלי והבה: תגיד לנו מה נראה לך שאנחנו צריכים לדעת, לא מה אתה חושב ומה אתה רוצה להסכים אתנו.

שחר עמנואל: אני אומר מה שאני יודע.

מגלי והבה: אם יש שחיתות שלטונית, יש משטרה, יש מוסדות חוק, תפנה אליהם.

שחר עמנואל: תתפלא לשמוע שפניתי גם אליהם.

שחר עמנואל: אני חושב שאתם גם גוף שלטוני מחוקק והסמכות היא גם שלכם.

שחר עמנואל: אני חושב שלכם יש שיניים ואתם יכולים להשפיע על שר הפנים ועל משרד הפנים, וכגוף מחוקק אתם יכולים גם לכפות עליהם.

שחר עמנואל: בעיר לוד יש אוכלוסייה טובה ואינטליגנטית, שלצערי הרב מיעוט קטן ורע מוציא את שמה לשמצה.

שחר עמנואל: אני שומע את זה לא פעם ולא פעמיים מהילדים שלי.

שחר עמנואל: הם יוצאים למועדון, שומעים שהם מלוד אז לא נותנים להם להיכנס.

שחר עמנואל: אבל זה לא נכון, כי יש הרבה אנשים טובים בלוד.

שחר עמנואל: אני פונה לוועדה להמליץ בדחיפות על הדחת ראש העיר ועל פיזור המועצה.

גאלב מג'אדלה: זה לא בסמכותנו.

שחר עמנואל: אני מבקש להמליץ, אתם יכולים להמליץ, לאור כל מה שנאמר כאן.

שחר עמנואל: אני חושב שהכישלון שלהם הוא חרוץ.

שחר עמנואל: אני גר בעיר הזאת, ואני לא יכול להגיד שאני גאה בה.

גאלב מג'אדלה: לא אתם בחרתם אותם?

שחר עמנואל: אני לא בחרתי, אבל האוכלוסייה בחרה מכל מיני סיבות שאני לא רוצה להסביר.

שחר עמנואל: אני מבקש מכם להמליץ בדחיפות לשר הפנים שיכריז על בחירות כלליות.

גאלב מג'אדלה: תודה.

גאלב מג'אדלה: חבר הכנסת מגלי והבה.

מגלי והבה: אדוני היושב-ראש, הצרות של העיר לוד לא זרות לאף נבחר פה.

מגלי והבה: רוב הנבחרים יודעים את הבעיות של העיר לוד.

מגלי והבה: אבל אני רוצה לפתוח את דבריי ולהזהיר: אף אחד לא יכול להשתמש בוועדה או בפוליטיקאים ככלי בשביל לנגח יריב פוליטי.

מגלי והבה: החוק הוא מעל לכולם והחוק שווה לכולם, כולל האוכלוסייה הערבית.

מגלי והבה: שמעתי את עורך-הדין המלומד.

מגלי והבה: מי שחי בעיר משותפת ולא מתייחס לכולם באופן שווה, מכאן מתחילה הבעיה.

מגלי והבה: אבל אני רוצה להתייחס לבעיה האמיתית של העיר לוד.

מגלי והבה: הכרנו הרבה בעיות וליווינו את העיר הזאת, וההחלטה של ראש הממשלה הקודם היתה לאמץ את העיר הזאת בטיפול נקודתי.

מגלי והבה: אל תטעו, טיפול נקודתי הוא לפעמים הרבה יותר טוב מאשר אלה שיש להם הנחה באזור הצפון או בכל מיני מקומות אחרים.

מגלי והבה: אנחנו צריכים להתייחס לשאלה כיצד ניתן לפתור את הבעיה של העיר.

מגלי והבה: אני סומך על רשויות החוק בנושא הזה, לא מוכן לקבל שום האשמה כאילו אנחנו מחתימים מישהו ולהשתמש בוועדה בצורה כזאת או אחרת.

מגלי והבה: אנחנו צריכים לבוא כוועדה ולהגיד איך נוציא את העיר לוד ממצבה ולהמשיך בתנופה של טיפול יסודי.

מגלי והבה: יש בעיות של המשברים שעברו כל הרשויות המקומיות, ולוד בראש ובראשונה.

מגלי והבה: גם נושא העובדים וגם נושא התשתיות וגם נושא מתן שירותים לאותם תושבים.

מגלי והבה: כל הסוגיה של האוכלוסייה המקומית צריכה להיות מטופלת על-ידי רשות בריאה.

מגלי והבה: יחליטו רשויות החוק על הדחה או על ועדת חקירה, אבל אנחנו צריכים לדאוג שיוזרמו התקציבים המגיעים לעיר לוד, שלא תהיה אפליה בין התושבים וביחד נצליח לטפל בעיר לוד בכיוון החיובי כדי להבריא את העיר הזאת.

מגלי והבה: יש לנו שיניים, כן לפנות למשרד הפנים, כן לפנות למשרדי הממשלה, כדי שההתייחסות והטיפול בעיר לוד יהיו עניין יסודי.

מגלי והבה: הדבר החשוב ביותר הוא לטפל בכל סוגיית הבנייה הבלתי חוקית, איך לשלב אותה, איך לפתור את הבעיות, גם לאוכלוסייה היהודית וגם לאוכלוסייה הערבית.

מגלי והבה: תודה.

גאלב מג'אדלה: תודה רבה.

גאלב מג'אדלה: חבר הכנסת מיכאלי, בבקשה.

אברהם מיכאלי: כבוד היושב-ראש, מכיוון שהדיון הזה יזום בקדנציה החדשה של הכנסת על-ידי חבר הכנסת מרציאנו, אני רוצה לשבח אותו על כך שהוא דואג ללוד ומביא את עניין ללוד תוך שבועיים לדיון חשוב בישיבת הוועדה.

אברהם מיכאלי: יחד עם זאת, אני חייב לציין את הרגישות שהדיון הזה מתקיים, ועם כל ההערכה ליועץ המשפטי של הוועדה, הרי ידעו את העובדה שראש העיר לא נמצא פה ויכלו לדחות את הדיון הזה בעוד שבוע.

אברהם מיכאלי: הרי אין פה עניין שראש העיר נשפט ונכנס לכלא, חלילה.

אברהם מיכאלי: מדובר פה במשהו זמני, ואנחנו כמשפטנים יודעים שמהמצב הזמני הזה יוצאים תוך יומיים או שלושה.

קריאה: הוא במעצר בית.

גאלב מג'אדלה: אנחנו מברכים אותך כחבר כנסת חדש.

גאלב מג'אדלה: לא יכולנו לדחות את הדיון הזה.

יורם מרציאנו: למען עשיית צדק היסטורי אתה גם צריך לומר, שאני פניתי אליך לקיים את הדיון עוד לפני שראש העיר נעצר.

גאלב מג'אדלה: אתה גם הקמת שדולה, זה לא חדש.

אברהם מיכאלי: אני מוכן להצטרף לשדולה שלו.

גאלב מג'אדלה: הדיון כאן מתקיים לפי בקשת נשיאות הכנסת בדיון מהיר, כך שלא ניתן לדחות אותו.

גאלב מג'אדלה: דיון מהיר צריך לקיים באותו שבוע, לפי תקנון הכנסת.

אברהם מיכאלי: אני מכיר את לוד 35 שנים, אני מאוד קרוב לעיר לוד, ולכן אם ניתן לנתח את המצב של לוד, לוד לא מהיום במצב הזה.

אברהם מיכאלי: לוד עברה כמה וכמה ראשי ערים, כמה מועצות עיר.

אברהם מיכאלי: לומר שהעיר נמצאת במצב הזה בקדנציה האחרונה או קדנציה אחת לפני כן, עובדתית זה לא נכון.

אברהם מיכאלי: העיר נראית במצב לא טוב.

אברהם מיכאלי: צריך לעזור לעיר לוד, ולכן אם נשיאות הכנסת באמת הכירה בנושא הזה כנושא דחוף לסדר, אנחנו נוציא מהדיון הזה משהו מועיל.

אברהם מיכאלי: חבריי חברי הכנסת הציעו איך לעבור לתוכניות מעשיות לעיר לוד.

אברהם מיכאלי: אני מצטרף להצעה של התוכניות המעשיות, שהוועדה כן תתמקד בעניין של פתרונות מעשיים ללוד.

אברהם מיכאלי: אני נגד ההצעות של ועדה קרואה, כי ועדה קרואה היתה כבר בלוד והנזק של ועדה קרואה היה כפול ומשולש לעיר לוד.

דניאל בן-סעדון: אני מברך את חבר הכנסת מרציאנו, שכני, ואת חבר הכנסת מיכאלי.

דניאל בן-סעדון: אני תושב העיר לוד, נולדתי בעיר לוד.

דניאל בן-סעדון: אני משמש כיושב-ראש המועצה הדתית.

דניאל בן-סעדון: בשבע השנים האחרונות היציבות השלטונית שואפת לאפס.

דניאל בן-סעדון: ארבעה ראשי ערים התחלפו בשבע השנים האחרונות, אין יציבות שלטונית.

דניאל בן-סעדון: העיר נכנסה לתוכנית ההבראה.

דניאל בן-סעדון: ישבנו בוועדת הפנים 3-4 פעמים, שרים ביקרו בלוד.

דניאל בן-סעדון: רמת הפשיעה ידועה, המשטרה עושה את עבודתה, הבנייה הפיראטית חוגגת.

דניאל בן-סעדון: אני לא אומר שלא צריך לדאוג למגזר הערבי.

דניאל בן-סעדון: הדאגה למגזר הערבי היא לא פחות טובה מאשר למגזר היהודי.

דניאל בן-סעדון: הם חיים בתנאים תת-אנושיים וצריך לטפל בהם.

דניאל בן-סעדון: אבל לא יעלה על הדעת שתהיה בנייה פיראטית של 2,800 יחידות דיור, ושלטון החוק לא אומר שום דבר.

דניאל בן-סעדון: אני כתושב משלם משכנתא, משלם מים, והמשטרה עושה ככל יכולתה.

דניאל בן-סעדון: באה "מקורות" ועושה בדיקות מים, הבדיקות נעשות כל הזמן.

דניאל בן-סעדון: אני מציע את כל אדמות המנהל להעביר לרשות המשטרה או למשמר הגבול, שהם יהיו אחראים על זה.

דניאל בן-סעדון: לא יעלה על הדעת שכל מי שיבוא יעשה.

דניאל בן-סעדון: לא יעלה על הדעת ש-2,800 יחידות דיור ייבנו על אדמות מנהל, ואין פוצה פה.

דניאל בן-סעדון: צריך למצוא פתרונות, לשים את לוד בסדר עדיפות לאומית.

דניאל בן-סעדון: אם בשנה שעברה נסגרו לנו תשעה גנים, הווה אומר שהאוכלוסייה הצעירה לא תוקעת יתד בעיר לוד, וזאת עיר במרכז הארץ.

דניאל בן-סעדון: עליכם החובה.

דניאל בן-סעדון: אנחנו כתושבי העיר ישבנו כמה פעמים בוועדות הפנים, ושר הפנים ביקר.

דניאל בן-סעדון: קחו את לוד כעדיפות לאומית, למען העיר.

דניאל בן-סעדון: תודה רבה.

גאלב מג'אדלה: יחזקאל לביא, היועץ המקצועי של הוועדה, בבקשה.

יחזקאל לביא: כאשר משרד הפנים קובע בתוכנית הבראה שחלק מהכספים שיוזרמו לרשות הם הלוואות בנקים, וכאשר הבנקים מגדירים רשויות מקומיות כחדלות פירעון וכתוצאה מכך ידוע שאין הבנק נותן הלוואות, מדוע שהמשרד בעת אישור תוכנית ההבראה לא יביא בחשבון את חוסרו של הסכום החיוני, כפי שהוא מאשר אותו כהלוואה שלא ניתנת לו?

יחזקאל לביא: הגזבר יכול להעיד ש-70 מיליון שקלים מתוך תוכנית ההבראה אינם קיימים בכלל.

ד”ר שוקי אמרני: הדברים הם נכונים.

ד”ר שוקי אמרני: תוכנית ההבראה נקבעה לפני שידענו על ההתנגדות ועל ההתנהגות של הבנקים.

ד”ר שוקי אמרני: דבר שני, אנחנו מלווים את תוכנית ההבראה ואנחנו נמצאים במצב שהולכים לבחון אותה מחדש וגם לשדרג אותה.

ד”ר שוקי אמרני: אבל הנתונים האלה ידועים לנו.

ד”ר שוקי אמרני: אנחנו לוקחים בחשבון, והיו פעילויות משפטיות רחבות מאוד בנושא ההתנהלות של הבנקים, ואנחנו מנסים לבחון במסגרת שלנו איך מטפלים בנושא הזה.

ד”ר שוקי אמרני: אבל זו לא הבעיה המרכזית של תוכנית ההבראה, כפי שנאמר בנתונים שהוצגו כאן.

ד”ר שוקי אמרני: מפאת קוצר הזמן אי-אפשר להרחיב את הדיבור בנושא הזה.

גאלב מג'אדלה: תודה רבה.

גאלב מג'אדלה: מר חדד, ממלא-מקום ראש העיר.

אמיל חדד: אני רוצה להוסיף מעבר למה שאמרו פה, למרות שלאמיתו של דבר אמרו הכול.

אמיל חדד: אני רואה מימיני את כל החברים שלי, וחלק מהם גם שכנים שלי, וכל אחד בפני עצמו הוא אדם טוב.

אמיל חדד: טוב מאוד אפילו.

אמיל חדד: האנרגיה שהם משקיעים בשביל לשנות הנהגה, הרי זה הליך דמוקרטי.

אמיל חדד: הולכים לבחירות כל ארבע שנים, מחליפים הנהגה.

אמיל חדד: אף אחד לא מינה אותנו בכוח.

אמיל חדד: יש פה אנשים מהטובים שבעיר, אני מזמין אתכם, נשמע אתכם, נעשה משהו למען העיר.

אמיל חדד: מה שיורם עשה פה היום, הוא עשה משהו למען העיר, אבל זה הולך לאפיקים אחרים, וחבל.

אמיל חדד: לדעתי הוא אפילו מחטיא את המטרה.

אמיל חדד: כי בסך הכול העיר לוד עוברת תקופה מאוד קשה, מהקשות שידעה אי-פעם, ועובדה שאנחנו מצליחים.

אמיל חדד: עובדה שבערים אחרות לומדים על תוכנית ההבראה שלנו, כי היא תוכנית קשה מאוד.

אמיל חדד: הדברים נאמרו, ואני מאמין שבעזרת השם בשנה הבאה נעלה על דרך המלך.

אמיל חדד: תעשו תוכנית נקודתית יותר טובה, שכל משרדי הממשלה יתרמו ויעזרו ונפתור את הבעיה.

גאלב מג'אדלה: תודה רבה.

יורם מרציאנו: הדבר היחידי מבחינתי הוא שהניתוח הצליח והחולה מת.

יורם מרציאנו: הדבר היחידי שדיברתם עליו בכל הישיבה היא הצלחה בתוכנית ההבראה.

יורם מרציאנו: הייתי מצפה שהחשב המלווה יקום פה, יחד עם ממלא-מקום ראש העיר, וישבחו.

יורם מרציאנו: קרה פה תהליך היסטורי.

יורם מרציאנו: בפעם הראשונה במדינת ישראל מי שעשה תוכנית הבראה זו לא הקואליציה בעירייה.

יורם מרציאנו: הם לא הצליחו אפילו תוכנית הבראה לעשות.

יורם מרציאנו: עשה את זה יושב-ראש האופוזיציה, גבי אסרף, שפנה אליו החשב המלווה ונתן לו מינוי של יועץ מיוחד והוא הצליח לעשות תוכנית הבראה.

אמיל חדד: עשינו את זה בשותפות.

יורם מרציאנו: אם כך, אתם הרי מודים כולכם, כולל נציגי משרד הפנים, כולל החשב המלווה, כולל נציגי העירייה, שחוץ מתוכנית הבראה שהאופוזיציה עשתה אותה והצילה אתכם ומשאירה אתכם על כיסאותיכם עד עצם היום הזה, לא נעשה כלום.

יורם מרציאנו: כי מבחינת מה שאני מדבר עליו, אני מדבר על כל הנושא של נתינת השירות לאזרח בלוד.

יורם מרציאנו: שאלתי שאלה את החשב המלווה, הוא בחר לשמור על זכות השתיקה ולא ענה לי.

יורם מרציאנו: כי מעבר לתוכנית ההבראה יש בני-אדם בעיר לוד, יש אנשים בעיר לוד, יש ילדים בעיר לוד.

יורם מרציאנו: מדברים פה על טיפול נקודתי.

יורם מרציאנו: בואו נעשה צדק היסטורי.

יורם מרציאנו: העיר לוד נמצאת מ-1999 בטיפול נקודתי.

יורם מרציאנו: עם כינונה של ממשלת ברק הוקמה גם לשכת ראש ממשלה במחוז מרכז, שהתפקיד שלה היה לטפל בטיפול הנקודתי ושם הוספו קרוב ל-20-30 מיליון שקלים לפרויקטים שהטיפול הנקודתי הקציב להם במערכות העירוניות בלוד.

יורם מרציאנו: אין לי שום דבר בעניין האישי נגד איש כזה או אחר.

יורם מרציאנו: בואו נחיה כל אחד עם מצפונו שלו כלפי התושבים בעיר.

יורם מרציאנו: אני רוצה לומר משהו שהוא ממש לא פופולארי.

יורם מרציאנו: עם כל אחד מהאנשים פה אני מנהל שיחות בארבע עיניים, וכשאני מסתכל עליכם אני אומר: אוי לי, אוי לעיר שלי, ולא כך אני רוצה שהעיר שלי תגמור את הקריירה שלה.

יורם מרציאנו: כי אנחנו נמצאים היום על פי תהום.

יורם מרציאנו: אלה שדיברו על חוסר הסמכות של הוועדה הזאת.

יורם מרציאנו: אנחנו חברי כנסת, אדוני היושב-ראש, ואני מכבד מאוד את עבודתך כיושב-ראש ועדת הפנים.

יורם מרציאנו: עלינו החובה, כשליחי ציבור, בראש ובראשונה לדאוג לאזרח בלוד, כי זה תפקידנו.

יורם מרציאנו: הצעתי בתחילת הדיון את ההצעה, אני סומך על שיקול דעתו של היושב-ראש שימצא משהו יצירתי כמו שהוא תמיד יודע לעשות.

יורם מרציאנו: אומרים שטוב מראה עיניים ממשמע אוזניים.

יורם מרציאנו: אשמח מאוד שהוועדה הזאת תבוא לראות את הדברים בלוד, בגנים הציבוריים שהילדים שלנו משחקים בהם או בבתי-הספר, איך הילדים שלנו מקבלים שירותים.

יורם מרציאנו: כדאי לראות את זה מקרוב.

יורם מרציאנו: תודה.

גבי אסרף: פקודת העירייה סעיף ראשון קובע בדגש, שהעירייה תפעל באמצעות ראש העירייה.

גבי אסרף: לנו אין ראש עירייה, לך יש ראש עירייה, לחברי הוועדה יש ראש עירייה.

גבי אסרף: תתייחסו לזה.

שבתאי קטש: אני אגע בנקודה שאף אחד לא נגע בה כאן.

שבתאי קטש: אני חושב שמשרד הפנים טועה בחשיבה שאם השנה תסתיים תוכנית ההבראה, העיר הזאת ניצלה מההתרסקות.

שבתאי קטש: כאחד שקרא טוב את תקציב העירייה השנה, אני חושב שגם אם בסופו של דבר נסיים את תוכנית ההבראה בצורה הכי טובה שמשרד הפנים רצה, החל משנה הבאה ואילך לא ישתנה שום דבר בלוד, כי אין תקציבים לזה שיכולים לשפר לא את הגינון ולא את התשתיות ולא שום דבר אחר שכל תושב בעיר אחרת מקבל.

שבתאי קטש: אני מאוד אשמח שיקבלו את ההצעה, שבמקום לדבר על מה לא טוב בלוד יראו איך מכניסים עוד כסף לעיר, באמצעות העברת "אירפורט סיטי" ושדה התעופה, וכל ארבעת המשרדים יבואו ללוד לראות איך להביא כספים.

אורי קאופמן: חבל שלא נשמע קולם של התושבים שיושבים כאן.

גאלב מג'אדלה: נתתי לשלושה תושבים לדבר.

גאלב מג'אדלה: לא נסכם היום את הדיון, מפני שאנחנו מתכוונים להמשיך ולעקוב אחרי מה שקורה בלוד.

גאלב מג'אדלה: אני מצפה ממשרד הפנים שיאמר את דעתו בימים הקרובים, איך אנחנו מנווטים כמשרד הפנים וכוועדת הפנים, איך נוכל לשלב ידיים כדי שנוכל לתת בשורה לאזרחים תושבי לוד.

גאלב מג'אדלה: מקובל עלי שאנחנו נמליץ על המשך טיפול נקודתי, אבל אנחנו רוצים לדעת את המשמעות של הדבר, מה המשמעות של טיפול נקודתי, במה זה מתבטא בשנת התקציב 2006, מתי מסתיים הטיפול הנקודתי, האם ממשיכים אותו ב-2007 ומה התוכנית של משרד הפנים לשלוש השנים הקרובות לעיר לוד.

גאלב מג'אדלה: אני רוצה לברך את הממונה על המחוז, שוקי אמרני, שהוא לא נוהג בשגרה אלא מדי פעם יוצר באופן יצירתי פתרונות לבעיות סבוכות וקשות.

גאלב מג'אדלה: בבדיקה שעשה מבקר המדינה על הוועדות המחוזיות, שוקי אמרני זכה לשבחים כראש הוועדה המחוזית והממונה על מחוז המרכז.

גאלב מג'אדלה: כשאנחנו דנים היום בחוק ההסדרים בנושא תכנון בנייה, אנחנו כמעט ששים להמליץ לבטל את הוועדות המחוזיות, כי הן מסרבלות את התכנון והבנייה.

גאלב מג'אדלה: והנה דוגמה טובה, שאם ממונה על מחוז רוצה להתמודד עם הבעיה האמיתית, הוא יכול לקבל שבחים ממבקר המדינה.

גאלב מג'אדלה: זה דבר שלא קורה כל יום.

ד”ר שוקי אמרני: תודה רבה.

גאלב מג'אדלה: אני מכיר את ראש העיר בני רגב ואני מאחל לו שייצא זכאי מכל המצב שבו הוא נמצא, אבל חבר הכנסת יורם מרציאנו עשה את מלאכתו נאמנה כחבר הכנסת תושב העיר בזה שביקש דיון על עיר במצב כזה.

גאלב מג'אדלה: הייתי אתו בעיר לוד לפני ארבעה חודשים וגם לפני שנה, וזה לא בגלל המצב שנוצר עכשיו סביב ראש העיר.

גאלב מג'אדלה: לכן אני מציע שמדי פעם ניתן קרדיט לאנשים ולא נחשוד שמאחורי כל דבר עומדים עוד כמה דברים.

גאלב מג'אדלה: אנחנו מוכנים ללוות את העיר לוד.

גאלב מג'אדלה: אנחנו מוכנים לסייע לעיר לוד.

גאלב מג'אדלה: אבל גם אתם צריכים לעזור לעצמכם.

גאלב מג'אדלה: התופעות ששמענו כאן – קשה להאמין שהן במדינת ישראל.

גאלב מג'אדלה: מבקר פנים במצב כפי שתיארתם?

גאלב מג'אדלה: אדוני הממונה על המחוז, למה אתם מחכים כאשר עובדי עירייה מקבלים שכר מהעירייה ועושים עבודתם במקום אחר, באופן פרטי?

גאלב מג'אדלה: למה אתם מחכים, כאשר מבקר פנים 26 שנה בתפקיד ויש כלפיו כל כך הרבה תלונות?

גאלב מג'אדלה: אם מבקר פנים לא ממלא את חובתו ואת תפקידו, לפי מה שטוענים כאן האנשים, אני מציע שתבדוק את זה.

ד”ר שוקי אמרני: אדוני היושב-ראש, הסמכות לפטר מבקר עירייה נתונה למועצת העיר.

ד”ר שוקי אמרני: למשרד הפנים אין שום סמכות לפטר.

גאלב מג'אדלה: לא ביקשתי לפטר אותו, אמרתי שתבדוק.

גאלב מג'אדלה: ממונה על המחוז צריך לבדוק האשמות כאלה בעניין מבקר פנים.

גאלב מג'אדלה: אחרי שהוא בודק, הוא ממליץ למועצת העיר.

יורם מרציאנו: יש לי הפתעות בשבילך, יש החלטה של מנכ"ל משרד הפנים שדורש מראש העיר וממועצת העיר לפטר אותו, ולא מפטרים אותו.

גאלב מג'אדלה: אם המערכת הכי רגישה והכי חשובה, ביקורת, נמצאת במצב כזה, אין לבוא בטענות לוועדת הפנים של הכנסת.

אורי קאופמן: את זה אנחנו יודעים, אבל אין לנו סמכויות ואין לנו כלים.

אורי קאופמן: בוועדה הקודמת ישבנו כאן ואמרנו אותם דברים.

אורי קאופמן: אני מצטער שבאתי לכאן.

גאלב מג'אדלה: אני מציע לכם לחשוב נכון, כי אתם מדברים על ועדת כנסת.

גאלב מג'אדלה: כנסת ממליצה, כנסת מפקחת, ואנחנו מוכנים לעשות את זה.

אורי קאופמן: אתם הפה שלנו.

גאלב מג'אדלה: אבל אתה, עם כל הכבוד לך, אל תיקח סמכויות לא שלך, כמו שאני לא מוכן לקחת סמכויות לא שלי.

גאלב מג'אדלה: אני מוכן להיות לפה שלך, אני מוכן להגן עליך כאזרח, אני מוכן לדרוש בשבילך כאזרח את כל מה שמגיע לך, אבל אני מציע שאנחנו נעשה את זה בהדדיות.

גאלב מג'אדלה: אדוני הממונה על המחוז, אני ממליץ שנשלב ידיים, כל הגורמים, גם בנושא של הבנייה הבלתי חוקית, כדי שנוכל לסיים את הפרשה הזאת.

גאלב מג'אדלה: 650 בתים שנבנו בצורה לא חוקית – הם לא משלמים את המסים, זה נזק לעירייה.

גאלב מג'אדלה: אבל גם התושבים האלה רוצים להיות בבנייה חוקית.

גאלב מג'אדלה: הם רוצים לשלם.

קריאה: זה נזק למדינת ישראל, כי יש לזה השלכות על כל הנושאים.

גאלב מג'אדלה: אני כרגע מדבר על העיר לוד.

גאלב מג'אדלה: ברגע שאדם לא משלם ארנונה ומים, זה נזק לחברה כולה בעיר לוד.

גאלב מג'אדלה: אבל האיש הזה לא עשה את זה מאהבה, הוא רוצה לגור בבנייה חוקית.

עו"ד אמיר קדרי: כדי להגיע לבית שלו הוא צריך חמור.

גאלב מג'אדלה: האיש הזה, שגר בבנייה בלתי חוקית, לא ביקש את המצב הזה, הוא לא שש למצב הזה.

גאלב מג'אדלה: הוא רוצה למלא את חובתו כלפי העיר והעירייה.

גאלב מג'אדלה: אני מציע שמשרד הפנים, באמצעות היועץ המשפטי שלו והשר והמערכת כולה, יאמרו את דעתם לאזרחי העיר בשבועות הקרובים, לאן פניהם.

גאלב מג'אדלה: תודה רבה לכולם.